Anjur majlis buka puasa satu kesalahan: Bersih Sabah

KOTA KINABALU: Pemerhati pilihan raya, Bersih 2.0 (Sabah), mengingatkan calon-calon dan parti yang bertanding dalam pilihan raya kecil parlimen Sandakan supaya berhati-hati khususnya tidak melakukan sesuatu yang boleh membatalkan puasa seseorang semasa tempoh berkempen, memandangkan bulan Ramadan akan bermula pada 6 Mei ini.

Menganjurkan sebarang majlis berbuka puasa secara terbuka (memberikan makanan dan minuman percuma) yang boleh membatalkan puasa serta memberikan wang dan hadiah, termasuk Bubur Lambuk, oleh mana-mana calon pilihan raya atau parti yang bertanding semasa tempoh berkempen dianggap sebagai kesalahan-kesalahan pilihan raya, kata Naib Pengerusinya Beverly Joeman.

Kesalahan-kesalahan lain termasuk memberi dan menerima rasuah, menyalahgunakan jentera dan sumber kerajaan, menggunakan pengaruh kerajaan untuk mendapat undian, mengugut, kekerasan dan sebarang juga bentuk gangguan serta berkempen pada hari mengundi,” katanya.

“Ini kerana terdapat kecenderungan oleh calon-calon yang menggunakan majlis berbuka puasa atau terlibat dalam pemberian bubur lambuk sebagai alasan untuk berkempen memandangkan pilihan raya kecil akan diadakan semasa bulan Ramadan.

“Tiada masalah jika calon dijemput dan individu terbabit datang untuk menyertai mana-mana majlis berbuka puasa yang bukan dianjurkan olehnya atau parti politiknya, tetapi calon hanya boleh menghadirinya tanpa membuat sebarang ucapan atau mana-mana bentuk kempen,” katanya dalam satu sidang media bagi mengumumkan pelancaran kempen Pemantaunya di Sembulan di sini, Khamis.

Kempen Pemantau itu akan dimulakan sejurus hari penamaan. Pilihan raya kecil Sandakan, susulan kematian penyandangnya mendiang Datuk Stephen Wong Tien Fatt, akan diadakan pada 7 Mei bagi undian awal dan 11 Mei untuk undian biasa.

Joeman, bersama Penyelarasnya Asraf Sharafi Mohd Azhar dan lima yang lain akan berada di Sandakan bagi memantau kempen pilihan raya dan melaporkan mana-mana kesalahan pilihan raya dan penipuan sebelum dan semasa pilihan raya kecil berlangsung.

“Rakyat Sabah mempunyai tugas untuk memastikan ahli politik bertanggungjawab semasa tempoh berkempen. Kami menggesa semua rakyat Sabah agar memantau pilihan raya kecil ini bersama-sama bagi memastikan proses dan kempen pilihan raya dijalankan mengikut undang-undang dan perlembagaan.

“Mari jadikan Sabah sebagai contoh kepada seluruh negara mengenai apa itu pilihan raya yang bersih, bebas dan adil,” kata beliau, dan menambah Pemantau akan memberikan tumpuan pada enam jenis kesalahan seperti yang disebutkan yang biasanya dilakukan oleh calon dan parti mereka semasa pilihan raya.

Bersih 2.0 (Sabah) akan menyediakan laporan berkala pada pilihan raya kecil itu dan mengumpulnya untuk diserahkan kepada Suruhanjaya Pilihan Raya (SPR) selepas berakhirnya pilihan raya kecil itu, katanya, dan menambah orang awam yang nampak mana-mana kesalahan pilihan raya, pencabulan hak atau kempen bersifat perkauman ekstrem boleh mengemukakan aduan kepada emel Bersih 2.0 di [email protected] atau hubungi / WhatsApp kepada 014-5724007.

Beliau turut menasihati kesemua calon dan jentera parti yang bertanding agar membaca Akta Kesalahan-Kesalahan Pilihan Raya 1954 supaya mereka boleh berkempen mengikuti etika yang betul dan tidak melakukan sebarang kesalahan pilihan raya.

Mendiang Wong sudah dua penggal menjadi Ahli Parlimen untuk Sandakan sejak 2013 dan pengerusi Parti Tindakan Demokratik (DAP) Sabah, salah sebuah komponen parti pemerintah Pakatan Harapan (PH). Beliau juga memegang jawatan Menteri Kesihatan dan Kesejahteraan Rakyat.

Anak perempuan mendiang, Vivian Wong Shir Yee, 30, yang bertindak sebagai pegawai khas beliau di Kementerian Kesihatan dan Kesejahteraan Rakyat, dinamakan sebagai calon DAP dalam pilihan raya kecil tersebut.

Sementara itu, Joeman menggesa SPR mengambil laporan Bersih mengenai kesalahan-kesalahan pilihan raya semasa tiga pilihan raya kecil baru-baru ini dengan segera.

“Saya difahamkan SPR masih menyiasat perkara itu tetapi kami berharap mereka akan melakukannya demikian.

“Sebagai contoh, memberikan makanan percuma oleh sebuah parti politik pada pilihan raya kecil Rantau adalah satu kesalahan. J

ika calon itu menang, dia boleh kehilangan kerusinya,” katanya. – Harian Ekspres


Pakar Semenanjung Korea Percaya Kim Jong Un Telah Meninggal Dunia

Media sosial mula heboh dengan berita kematian pemimpin Korea Utara Kim Jong Un yang belum disahkan lagi setelah Wakil Pengarah TV Satelit Hong King mendakwa bahawa pemimpin tertinggi Korea Utara telah mati.

Manakala bagi pakar Semenanjung Korea dan ketua dewan The World and Northeast Asia Peace Forum, Jang Sung Min mendedahkan bahawa dia yakin bahawa berita kematian pemimpin tertinggi Korea Utara, Kim Jong Un adalah benar.

“Keadaan kesihatan Kim Jong Un sangat serius, dan pagi ini, pentadbiran Korea Utara sampai pada kesimpulan bahawa mustahil baginya untuk pulih,” kata Jang Sung Min seperti dipetik di International Business Singapore.

Ketika diminta untuk mengesahkan adakah pemimpin Korea Utara telah meninggal dunia atau tidak, dia dilaporkan mengelak untuk memberi jawapan dan berkata, “Itu sahaja yang anda perlu tahu buat masa ini.”

“Kita harus memahami risiko mengenai berita kematiannya dan mempersiapkan tindakan balas untuk mencapai senario mendatang,” katanya sambil menambahkan bahawa “Sehingga Kim Jong Un belum muncul kembali sebagai eksekutif untuk urusan Korea Utara, kita harus menganggap dia telah meninggal dunia dan mengambil langkah diplomatik yang diperlukan.”

Beberapa hari yang lalu, CNN melaporkan bahawa pemimpin tertinggi Korea Utara berada dalam keadaan kritikal selepas menjalani pembedahan kardiovaskular dan pihak pentadbiran telah mengambil maklum situasi ini dengan teliti. – TheVocket


Tok Mat Saran BN Sabah Usul Perjanjian Malaysia Baharu Tuntut Hak Negeri

PENAMPANG: Timbalan Pengerusi Barisan Nasional (BN) Mohamad Hasan mencadangkan kepada kepimpinan BN Sabah supaya mengusulkan Perjanjian Malaysia Baharu sebagai jalan ke hadapan yang lebih konkrit ke arah merealisasikan hak dan tuntutan negeri itu dalam Perjanjian Malaysia 1963 (MA63).

Beliau berkata perjanjian baharu itu perlu ditunjangi semangat, konteks dan aspirasi baharu dalam memugar seterusnya mengembalikan hak serta kepentingan Sabah namun pada masa sama, menguatkan Persekutuan Malaysia.

“Kita mesti mempunyai jalan keluar untuk isu ini. Ia telah berlarutan sekian lama dan rakyat Sabah mahukan jalan ke hadapan yang konkrit. Pada tahap rundingan dan persefahaman yang berlangsung sekarang, saya rasa ia tidak menjurus kepada sebuah persefahaman dan persetujuan diharapkan.

“Mungkin kita memerlukan perjanjian baharu… MA63 pada pandangan saya, semangat dan aspirasinya adalah dalam konteks yang sangat berbeza. Zaman telah berubah. Malaysia juga telah banyak berbeza.

“Masa depan pula penuh dengan rahsia dan potensi luar biasa. Pastinya kita mesti melihat semuanya dalam konteks masa depan, bukan lagi terus pegun dengan sejarah silam,” katanya ketika berucap merasmikan Konvensyen BN Sabah.

Mohamad berkata, aspirasi Perjanjian Malaysia Baharu mestilah mengiktiraf hak-hak yang menjadi asas kepada Sabah termasuk Sarawak dan usaha mengembalikannya juga harus sesuai dengan semangat pembentukan Malaysia serta kepentingan masa depan bersama.

“Kita wajar mengusulkan perjanjian baharu ini kerana kita mesti memberikan dimensi baharu kepada sistem federalisme kita. Devolusi pemusatan kuasa di Pusat kepada semua wilayah dan negeri dalam Malaysia adalah cara terbaik untuk mengukuhkan Persekutuan Malaysia,” katanya.

Timbalan presiden Umno itu berkata BN Sabah juga perlu mengemukakan rancangannya dalam usaha meneroka segala potensi ekonomi negeri seiring hasrat parti untuk membangunkan Sabah menjadi kuasa besar baharu ekonomi untuk Malaysia.

Beliau berkata kedudukan Sabah yang sangat strategik serta dekat dengan Asia Timur manakala perkongsian sempadan dengan negara Filipina, Brunei dan Indonesia wajar dijadikan pemangkin untuk memperkasakan lagi pembangunan ekonomi negeri itu.

“Potensi dan sumber baharu mesti diteroka. Peralihan kepada ekonomi masa hadapan dalam pelbagai sektor asas seperti pertanian, perikanan, pelancongan dan perindustrian mesti diarusperdanakan,” katanya.

Mengulas persiapan menjelang pilihan raya umum ke-15 (PRU15), Mohamad berkata semua pemimpin dan ahli BN khususnya di Sabah perlu memberi citra baharu dengan sentuhan serta imej berbeza yang berupaya menghasilkan gelombang biru lebih padu di negeri itu.

Beliau berkata Sabah adalah wilayah yang sangat penting dalam usaha membentuk kerajaan BN Persekutuan yang stabil kerana tanpa Negeri Di Bawah Bayu, gabungan politik itu akan berdepan kesukaran untuk mendapat majoriti diperlukan.

“Tanpa kerusi dari Sabah, ketidakstabilan akan terus menjadi landskap politik Malaysia,” katanya sambil menambah perjalanan BN di Sabah sangat unik dan sepanjang ia memerintah, kedudukan politik di negeri itu amat stabil sehingga digelar ‘simpanan tetap’ BN.

Mohamad juga mahu kepimpinan dan ahli BN mengambil pengajaran daripada episod PRU14 pada 2018 yang menyaksikan gabungan politik itu gagal mempertahan kelangsungan membentuk kerajaan.

Justeru, katanya Konvensyen BN Sabah adalah amat penting dalam menggembleng kesepaduan antara pemimpin dan ahli parti untuk mencetuskan semula gelombang BN di negeri itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terminal Bas KK Sentral & Terminal Bas Inanam Mula Beroperasi Esok

KOTA KINABALU: Sistem letak kereta berkupon dan terminal bas di pusat bandaraya ini akan beroperasi bermula esok (11 Mei).

Datuk Bandar Kota Kinabalu, Datuk Nordin Siman berkata, sistem letak kereta berkupon akan beroperasi seperti biasa dari 8 pagi hingga 5 petang.

Beliau berkata, langkah ini selaras dengan keputusan kerajaan negeri dalam membenarkan beberapa sektor ekonomi beroperasi.

“Dengan itu, semua pengguna boleh membeli kupon-kupon letak kereta di semua kiosk jualan kupon yang terdapat di seluruh kawasan bandaraya.

“Kupon juga boleh dibeli di kaunter-kaunter Dewan Bandaraya Kota Kinabalu (DBKK) dan DBKK Holding Sdn Bhd pada waktu-waktu pejabat,” katanya dalam satu kenyataan,  di sini hari ini.

Untuk operasi terminal bas pula, beliau berkata, Terminal Bas KK Sentral dan Terminal Bas Inanam juga akan mula beroperasi sepenuhnya esok.

Sehubungan itu, orang ramai disaran supaya mematuhi penjarakan sosial dan arahan pihak berkuasa berkenaan Perintah Kawalan Pergerakan (PKP). – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Empat rumah hangus dalam kebakaran

EMPAT rumah musnah dalam kebakaran di Taman Merpati, Batu Tujuh, Sandakan hari ini.

Dalam kejadian jam 12.20 tengah hari itu, dua kenderaan jenis Proton Saga dan Van Nissan Vannette turut gagal diselamatkan bagaimanapun kebakaran tidak membabitkan kemalangan jiwa.

Difahamkan, kebakaran bermula dari tingkat bawah salah sebuah rumah yang dihuni wanita berusia 40-an bersama ahli keluarganya.

Api merebak dengan cepat ke rumah berdekatan di lorong sama sehingga menyebabkan tiga rumah lain turut terjejas.

Ketua Zon 6 Jabatan Bomba dan Penyelamat Malaysia (JBPM) Sabah, Anddree Andrew berkata, pihaknya menerima panggilan kecemasan berhubung kejadian itu pada jam 12.25 tengah hari.

“Seramai 14 anggota bersama empat jentera bergegas ke lokasi kejadian.

“Sebaik tiba, dua rumah sedang terbakar dan operasi mengawal kebakaran segera dilakukan.

“Ketika operasi, anggota bomba berdepan cabaran besar iaitu angin bertiup kencang namun pada jam 12.49 tengah hari, api berjaya dikawal sepenuhnya,” katanya hari ini.

Anddree berkata, pemeriksaan lanjut mendapati dua rumah musnah manakala dua lagi terbakar 30 peratus.

“Tiada mangsa cedera dalam kejadian ini. Punca kejadian masih dalam siasatan dan anggaran kerugian belum dapat dipastikan,” katanya. – Harian Metro


Rumah perlindungan mangsa gempa bumi

TURKI : Pengasas studio seni bina SO? iaiti Sevince Bayrak dan Oral Goktas, mencipta rumah terapung prototaip di Golden Horn Istanbul, Turki sebagai rumah perlindungan ketika gempa bumi.

Prototaip dinamakan Fold and Float yang mampu memuatkan sehingga enam orang itu tampil sebagai inovasi yang turut diketengahkan dalam pameran Istanbul Design Biennial 2018, baru-baru ini.

Menurut kedua-dua pengasas, prototaip berkenaan dihasilkan sebagai langkah menangani isu Istanbul yang menghadapi krisis kekurangan ruang penempatan sebaik berlakunya kecemasan atau bencana.

Pada awalnya terdapat 477 ruang terbuka di Istanbul ditetapkan sebagai titik perhimpunan berikutan gempa bumi berskala 7.4 magnitud pada 1999 yang mengorbankan 14,000 mangsa di Turki.

Namun sebahagian besar ruang itu sudah dibangunkan dan kini hanya berbaki 97 ruang masih tidak terusik.

Dengan isu kekurangan tanah dan ruang, idea yang terhasil ialah membina struktur secara terapung.

Prototaip itu terdiri daripada ‘tiub’ terapung yang dihasilkan menggunakan material konkrit dilengkapi struktur kayu mudah dilipat.

Struktur terbabit berfungsi sebagai tempat perlindungan dan mengandungi perabot tetap.

‘Fold and Float’ berbentuk segi tiga boleh mengubah suai dari satu kepada dua tingkat dengan pelantar mudah alih. Ruang di tingkat bawah merangkumi keperluan seperti dapur kecil dan ruang santai, sementara kawasan tidur pula di tingkat atas.

Setiap hujung rumah mempunyai ketinggian penuh sementara pintu boleh dibuka sepenuhnya untuk membolehkan cahaya dan udara keluar masuk ke dalam struktur berkenaan.

Berdasarkan kajian studio dalam projek terbabit turut mendapati biasanya mangsa gempa bumi mendiami pusat perlindungan sementara selama setahun selepas bencana.

Dengan Fold and Float, ia sesuai dibina apatah lagi lokasi seperti Golden Horn dilindungi daripada tsunami selain memiliki akses ke laut yang strategik sebagai laluan alternatif penting untuk makanan dan bantuan.

Secara keseluruhan studio SO? menganggarkan sehingga 180,000 struktur boleh diletakkan di atas perairan. – Harian Metro


Ndak boleh sabung ayam di sini!

KENINGAU : Polis memberi amaran kepada orang awam di Keningau bahawa aktiviti menyabung ayam tidak dibenarkan sama sekali.

Ketua Polis Daerah Keningau Deputi Superintendan Shahrudin Mat Husain berkata, sesiapa yang didapati mengambil bahagian dalam pelagaan haiwan atau mencapai niat bersama iaitu hadir pada suatu pelagaan boleh dihukum mengikut Seksyen 21 Enakmen Kebajikan Haiwan 2015.

“Hukuman adalah denda tidak melebihi RM100,000 atau penjara tidak lebih tiga tahun atau kedua-duanya,” katanya kepada pemberita, hari ini.

Shahrudin berkata, Enakmen Kebajikan Haiwan 2015 dikuatkuasakan pada 1 Julai 2017 yang sepatutnya sudah menyedarkan masyarakat mengenai larangan aktiviti berkenaan.

Menurutnya, statistik 2017 hingga hari ini menunjukkan terdapat 25 kes individu terbabit dalam kegiatan menyabung ayam di daerah ini yang menunjukkan aktiviti itu masih aktif.

Katanya, daripada jumlah itu, 11 orang sudah dituduh dan dirujuk di bawah Enakmen Kebajikan Haiwan 2015.

“Bagi 2018, empat tangkapan mengikut Seksyen 21 Enakmen Kebajikan Haiwan 2015, dua daripadanya didapati terbabit dalam elemen judi,” katanya.

Shahrudin menegaskan polis tidak akan berkompromi dengan mana-mana pihak yang dengan sengaja membabitkan diri dengan aktiviti haram itu. – Harian Metro


Henti Sebar Komen Berbau Perkauman – Pesuruhjaya Polis Sabah

Henti sebar komen berbau perkauman: Omar

Kota Kinabalu: Polis menasihati pengguna media sosial agar menghentikan penyebaran komen berbau perkauman yang boleh mengundang kepada pergaduhan serta keadaan huru hara di negeri ini.

Pesuruhjaya Polis Sabah Datuk Omar Mammah berkata keadaan itu juga boleh menyumbang kepada kejadian jenayah berikutan timbulnya hasutan serta rasa kebencian terhadap warga asing.

“Sebagai contoh, kebanyakan kejadian jenayah baru-baru ini terjadi ekoran hasutan berbau perkauman yang dilontarkan pengguna media sosial sehingga menimbulkan kebencian orang awam terhadap warga asing.

“Kejadian ini melarat sehingga orang awam bertindak membakar kereta milik warga asing di Petagas selepas kes pukul yang berlaku baru-baru ini,” katanya.

Tambahnya polis masih mengesan pelaku yang terlibat dan kes masih disiasat mengikut Seksyen 435 Kanun Keseksaan kerana mengkhianat.

Oleh itu, katanya, pengguna media sosial yang didapati mengeluarkan komen berbau perkauman yang boleh mengundang ketegangan dalam masyarakat akan ditahan dan disiasat.

“Kita kini sedang memantau pengguna media sosial serta kumpulan-kumpulan yang berpotensi mewujudkan kebencian kepada kaum lain.

“Beberapa pengguna media sosial sudah dikenal pasti bagaimanapun belum ada tangkapan dibuat setakat ini,” katanya.

Katanya mana-mana pengguna yang didapati melakukan kesalahan itu boleh disiasat mengikut Seksyen 504 Kanun Keseksaan dan Seksyen 233 Akta Komunikasi dan Multimedia. – Utusan Borneo


BN Mahu Menang Untuk ‘Temankan’ Bung Moktar

Antaranya isu berkaitan pelaksanaan Lebuh Raya Pan Borneo dan Pas Sementara Sabah (PSS), selain memperjuangkan nasib rakyat yang berdepan kos sara hidup tinggi.

“Mesti ada suara dalam Dewan Rakyat menuntut projek Pan Borneo disiapkan ikut jadual, mempersoalkan PSS kepada Timbalan Menteri Dalam Negeri dan memperjuangkan masalah rakyat. Kita perlukan suara pembangkang yang kuat,” katanya.

Katanya, calon BN, Datuk Mohamad Alamin memenuhi ciri-ciri pemimpin dikehendaki parti itu untuk membawa suara rakyat Sabah di Parlimen.

“Kita mahu pilih wakil rakyat yang boleh berkhidmat untuk rakyat. Calon kita semua orang di sini kenal, dia berpengalaman, berpendidikan dan pernah jadi Ahli Dewan Undangan Negeri (ADUN) Bongawan.

“Calon kita masih muda lagi, ada tenaga. Beliau tegas, petah bercakap dan sentiasa memperjuangkan hak serta nasib rakyat di Sabah,” katanya.

Sementara itu, Mohamad dalam ceramah ringkasnya di lokasi sama mengakui BN tidak mampu kembali menjadi kerajaan walaupun beliau memenangi Parlimen Kimanis pada PRK itu.

“Saya sedar kalau menang pun tidak ubah kerajaan tapi saya janji bawa suara Sabah dan Kimanis. Banyak isu, seperti PSS… saya sangat fobia. Nampak sangat Parti Warisan Sabah (WARISAN) tidak membela nasib rakyat Sabah, sebaliknya bela nasib warga asing.

“Saya akan beritahu Azis Jamman (Timbalan Menteri Dalam Negeri, Datuk Mohd Azis Jamman) di Parlimen untuk beri perhatian serius terhadap isu PSS ini,” katanya.


Tiga Daerah Di Sabah Jalani Saringan Covid-19 Besar-Besaran

PUTRAJAYA: Kementerian Kesihatan (KKM) akan menjalankan ujian saringan COVID-19 secara besar-besaran bagi penduduk daerah Lahad Datu, Tawau dan Kunak dalam tempoh terdekat.

Ketua Pengarah Kesihatan Tan Sri Dr Noor Hisham Abdullah berkata saringan secara besar-besaran itu dijangka melibatkan antara 15,000 dan 20,000 individu di kawasan itu.

“Kami (KKM) telah bersedia untuk menjalankan saringan besar-besaran di kawasan berkenaan dan telah mengenal pasti kampung yang akan menjalani ujian saringan berdasarkan lokaliti,” katanya pada sidang media mengenai perkembangan COVID-19 di KKM di sini hari ini.

Dr Noor Hisham berkata jika ada lokaliti yang mempunyai kes positif tinggi, KKM akan mempertimbangkan untuk mengambil tindakan seperti pelaksanaan Perintah Kawalan Pergerakan Diperketatkan (PKPD).

Beliau berkata kapasiti untuk melakukan saringan itu adalah 2,500 ujian sehari.

Dengan kemampuan ujian dan intervensi kesihatan awam, kementerian akan berusaha membendung wabak di daerah yang dijangkiti. Oleh itu beberapa hari akan datang adalah penting bagi proses pembendungan, kata Dr Noor Hisham.

Beliau berkata KKM telah mengenal pasti tiga premis untuk dijadikan pusat kuarantin berisiko rendah di Sabah iaitu Dewan Arena Belia Tawau, Kompleks Penjara Tawau dan Ibu Pejabat Daerah Lahad Datu.

Kata Dr Noor Hisham, pusat kuarantin berisiko rendah tersebut akan digunakan apabila jumlah pesakit melebihi kapasiti di hospital dan ia akan menempatkan pesakit positif COVID-19 yang tidak bergejala atau bergejala ringan.

Dalam perkembangan lain beliau turut mengesahkan bahawa virus yang menjangkiti kluster Tawar adalah jenis yang sama dengan kluster PUI Sivagangga iaitu mutasi jenis D614G.

Bagaimanapun sehingga kini hubung kait kedua-dua kluster masih tidak dapat dikenal pasti.

“KKM pun telah tamatkan pemantauan 28 hari bagi kluster PUI Sivagangga, tetapi kluster Tawar masih dipantau dengan rapi. Apa yang pasti virus yang menjangkiti kluster itu adalah virus yang sama dengan kluster Sivagangga.

“Untuk kluster Sungai, Kementerian Kesihatan masih jalankan isolasi dan kenal pasti virus tersebut dan ini mungkin memakan masa tetapi kita mengesyaki kluster Sungai juga besar kemungkinan melibatkan virus yang sama (dengan kluster Sivagangga),” kata Dr Noor Hisham. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


20,837 Kes Baharu Covid-19 Direkod Hari Ini

PUTRAJAYA: Kementerian Kesihatan melaporkan sebanyak 20,837 kes baharu Covid-19 menjadikan jumlah jangkitan mencecah 1,593,602 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 4,645 kes.

Ia diikuti Sabah (3,376), Pulau Pinang (2,054), Kedah (1,772), Johor (1,743), Sarawak (1,543), Kelantan (1,422), Kuala Lumpur (1,284), Perak (1,242), Pahang (521), Melaka (396), Terengganu (383), Negeri Sembilan (351), Perlis (74), Putrajaya (27) dan Labuan (4).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Tak Takut!’ Bung Moktar Terima Suntikan Vaksin COVID-19

KOTA KINABALU: Timbalan Ketua Menteri Sabah, Datuk Seri Bung Moktar Radin bersama dua lagi menteri Kabinet negeri menerima suntikan vaksin COVID-19, Pfizer-BioNTech, hari ini.

Bung Moktar yang juga Ketua UMNO Sabah menerima suntikan vaksin itu di Hospital Queen Elizabeth (HQE), di sini, selepas selesai mesyuarat Kabinet negeri di Pusat Pentadbiran Negeri Sabah (PPNS), tengah hari tadi.

Dua lagi yang menerima suntikan bersama beliau ialah Menteri Pelancongan, Kebudayaan dan Alam Sekitar negeri, Datuk Jafry Arifin dan Menteri Sains, Teknologi dan Inovasi negeri, Datuk Yakub Khan.

Mereka adalah kumpulan kedua jemaah menteri Sabah yang menerima suntikan pertama vaksin COVID-19 selepas kumpulan pertama yang diketuai oleh Ketua Menteri, Datuk Hajiji Noor, minggu lalu.

Bung Moktar yang juga Menteri Kerja Raya, Jafry dan Yakub tiba di HQE kira-kira jam 1.30 tengah hari tadi dan membuat imbasan kod MySejahtera untuk mendaftar sebagai penerima vaksin COVID-19.

Doktor yang bertugas turut memberi penerangan mengenai vaksin berkenaan terlebih dahulu sebelum ketiga-tiga mereka diberikan suntikan.

Sementara itu, Bung Moktar yang juga Ahli Dewan Undangan Negeri (ADUN) Lamag, berkata orang ramai tidak perlu bimbang mengenai kesan sampingan selepas menerima vaksin COVID-19.

Katanya, sebelum suntikan dilakukan saringan sejarah kesihatan akan dilakukan terhadap semua individu sebelum disahkan layak menerima vaksin.

Sehingga semalam, seramai 14,065 individu dalam kategori barisan hadapan sudah menerima dos pertama vaksin COVID-19 Pfizer-BioNTech menerusi program imunisasi fasa pertama di Sabah. – BH Online


PRN Sabah: Cuaca Diramal Baik Sepanjang Pengundian Hari Ini

KOTA KINABALU: Cuaca seluruh negeri diramalkan baik sepanjang hari ini membolehkan orang ramai keluar menjalankan tanggungjawab mengundi pada Pilihan Raya Negeri (PRN) Sabah.

Ramai pengundi dijangka mengambil peluang menunaikan kewajipan pada waktu pagi, berikutan keadaan cuaca di Sabah yang tidak menentu beberapa hari ini.

Mula dibuka pada jam 7.30 pagi, sebanyak 741 pusat mengundi membabitkan 2,540 saluran.

Suruhanjaya Pilihan Raya Malaysia (SPR) menjangkakan sebanyak 70 hingga 75 peratus pengundi bakal turun mengundi sepanjang hari pengundian.

Sebanyak 73 kerusi Dewan Undangan Negeri (DUN) dipertandingkan dengan seramai 476 calon bertanding.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Menewaskan Indonesia Di Jakarta

JAKARTA: Penyerang skuad Harimau Malaya, Mohamadou Sumareh muncul wira apabila menjaringkan gol kemenangan pada penghujung permainan buat memastikan Malaysia meraih tiga mata berharga selepas menewaskan Indonesia 3-2 dalam aksi pertama Kumpulan G Kelayakan Piala Dunia 2022/Piala Asia 2023 di sini, malam tadi.

Begitupun, kelonggaran barisan pertahanan negara nyaris meragut peluang anak buah Tan Cheng Hoe yang mengidam untuk menamatkan kemarau 14 tahun tanpa kemenangan di Gelora Bung Karno yang kali terakhir dimenangi pada 2004.

Masalah persefahaman antara tonggak pertahanan ditambah dengan kepantasan jentera serangan skuad Garuda nyata gagal dihalang oleh pemain negara.

Dalam aksi itu, Cheng Hoe mengekalkan sebahagian besar tonggak ketika tewas kepada Jordan 0-1 pada aksi pemanas di Bukit Jalil, 30 Ogos lalu kecuali menyenaraikan Syafiq Ahmad dan menggantikan Muhammad Daniel Amier Norhisham.

Skuad negara yang kali terakhir ‘menawan’ Gelora Bung Karno pada 2004 menerusi kemenangan 2-1, dihukum seawal minit ke-12 apabila tolakan antara celah pemain menyaksilan Saddil Ramdani berjaya meloloskan diri sebelum mengumpan kepada tonggak naturalisasi dari Brazil, Alberto Goncalves di depan gawang pelawat.

Jaringan itu nyata mengamatkan Gelora Bung Karno dengan skuad kendalian Simon McMenemy terus meningkatkan tekanan untuk memburu gol tambahan.

Menyedari Hadin Azman gagal memainkan peranannya di sebelah sayap kiri negara, Cheng Hoe mengeluarkannya dan memasukkan Mohamadou Sumerah di minit ke-37.

Tidak sampai 15 saat di atas padang, Sumareh mengejutkan penyokong tuan rumah dengan gol penyamaan yang juga gol keempatnya di peringkat antarabangsa bersama Malaysia.

Bagaimanapun, dua minit kemudian tuan rumah kembali di depan sekali lagi menerusi Goncalves yang merembat cantik dari luar kotak penalti buat menewaskan ketua pasukan negara, Farizal Marlias.

Bersambung babak kedua, Malaysia memperkemaskan aksi dan akhirnya berjaya menyamakan kedudukan 2-2 pada minit ke-66 hasil hantaran tandukan penyerang Johor Darul Ta’zim (JDT), Muhammad Syafiq Ahmad.

Aksi rancak kedua-dua pasukan bagaimanapun terpaksa dihentikan pada minit ke-69 apabila penyokong Indonesia mula menyerang tempat duduk penyokong Malaysia.

Selain balingan botol daripada penyokong tuan rumah, penyokong Garuda turut melempar suar.

Selepas situasi ‘panas’ itu berjaya ditenangkan pihak berkuasa Indonesia, perlawanan berkenaan diteruskan oleh pengadil dari Korea Selatan, Ko Hyungjin dengan pelawat menguasai baki 20 minit permainan.

Sumareh muncul wira Malaysia apabila penyerang Pahang itu berjaya memanfaatkan situasi kelam kabut di depan gawang tuan rumah di penghujung saingan sekaligus meraih tiga mata pada kempen kelayakan kali ini.


Harga Petrol, Diesel Naik 2 Sen Sahaja

KUALA LUMPUR: Harga runcit petrol RON95, RON97, diesel masing-masing naik dua sen seliter bagi tempoh seminggu bermula tengah malam ini.

Menurut kenyataan Kementerian Kewangan, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON 95 ialah RM1.80, RON 97 (RM2.10) dan diesel (RM1.98).

Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, menurut kenyataan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESScom Tahan 10 PATI Dalam Operasi Khas Di Beluran

BELURAN (19 Mei) – Kawasan Keselamatan Khas Pantai Timur Sabah (ESSCOM) telah menahan seramai 10 individu disyaki pendatang asing tanpa izin (PATI) dalam satu operasi khas ESSCOM, di sini pada jumaat.

Komander ESSCOM DCP Dato’ Hazani Ghazali dalam satu kenyataan di sini berkata Operasi yang bermula seawal pukul 10.00 malam dan berakhir pada 2.00 pagi itu turut disertai oleh seorang anggota trafik daripada Ibu Pejabat Polis daerah beluran dan 6 anggota Pasukan Gerakan Am (PGA) Batalion 20 Beluran.

Beliau berkata operasi pada kali ini memberi tumpuan terhadap lokasi yang disyaki sering menjadi laluan penyeludup barang-barang kawalan dan bebas cukai serta kemasukan pati ke daerah ini.

“Dalam operasi pada jumaat di laluan Wilmar Sapi Estate menuju ke beluran, anggota ESSCOM telah menahan 10 individu kerana tidak mempunyai sebarang dokumen pengenalan diri yang sah termasuk yang mempunyai dokumen pengenalan diri yang meragukan.

“Kesemua mereka yang ditahan terdiri daripada 9 lelaki dan seorang wanita dewasa yang berumur antara 16 – 52 tahun”, katanya.

Beliau berkata kesemua suspek telah dibawa ke Ibu Pejabat Polis Beluran untuk tindakan lanjut dan kes akan disiasat di bawa Akta Imigresen 1959/63.

Selain daripada itu, dalam operasi berkenaan juga cawangan trafik ibu pejabat polis daerah beluran telah mengelurkan sebanyak 6 keping saman atas pelbagai kesalahan antaranya tidak memiliki lesen memandu, cukai jalan yang tamat tempoh dan membawa muatan yang berlebihan.

“Pada kali ini, saya telah meminta kerjasama daripada cawangan trafik ibu pejabat polis daerah beluran untuk sama-sama terlibat dalam operasi ini supaya saman boleh dikeluarkan dengan serta merta terhadap individu atau kenderaan yang tidak mematuhi peraturan dan undang-undang lalu lintas”, katanya.

Hazani berkata pemantauan dan risikan di kawasan berkenaan akan terus dipergiat dan diperkasa dari semasa ke semasa dalam usaha kita untuk membanteras dan mengekang aktiviti penyeludupan dan kemasukan pati melalui jalan-jalan tikus untuk masuk ke daerah-daerah berhampiran seperti Sandakan, Lahad Datu, Kunak dan Semporna. – Esscom


300 Ahli STAR Kimanis Sertai WARISAN

KIMANIS: Kegagalan pemimpin yang ada memperjuangkan hak rakyat menyebabkan Timbalan Ketua Parti Solidariti Tanah Airku (Star) Bahagian Kimanis, Holy Juking mengisytiharkan keluar daripada parti itu hari ini untuk menyertai Parti Warisan Sabah (Warisan).

Keputusan Holy itu turut disertai kira-kira 300 ahli Star di tujuh daripada sembilan cawangan parti itu dalam Dewan Undangan Negeri (DUN) Membakut seterusnya melumpuhkan jentera parti untuk menghadapi Pilihan Raya Kecil (PRK) Parlimen Kimanis.

Borang permohonan keahlian mereka telah diserahkan kepada Ketua Warisan Bahagian Kimanis, Datuk Karim Bujang dalam satu majlis hari ini.

Holy ketika ditemui berkata, selepas sekian lama di dalam Star, mereka mendapati matlamat pemimpinnya telah tersasar, justeru mereka membuat keputusan meletakkan kepercayaan kepada Warisan sebagai penaung untuk memajukan negeri ini.

“Sokongan terhadap Warisan adalah ikhlas tanpa ada apa-apa imbuhan dan niat untuk menyokong parti ini terbuka setelah bertemu dengan Datuk Karim Bujang sebelum ini.

“Kami kini lebih praktikal dan lebih mementingkan perjuangan kami iaitu mahu memastikan pembelaan terhadap rakyat dan kawasan ini terpelihara melalui parti Warisan sebagai peneraju kerajaan,” katanya.

Keputusan ahli-ahli Star itu yang merupakan pengundi di Parlimen Kimanis pasti memberi momentum kepada kerajaan dalam menghadapi PRK pada 18 Januari depan.

“Pada masa sama, kami ingin sekali Presiden Warisan yang juga Ketua Menteri Sabah, Datuk Seri Mohd. Shafie Apdal dapat bertemu kami bagi membincangkan banyak perkara melibatkan kemajuan di kawasan ini,” katanya.

Sementara itu, Karim dalam ucapannya di majlis itu menyambut baik penyertaan secara beramai-ramai ahli STAR yang turut disifatkannya sebagai tindakan tepat agar tidak ketinggalan daripada arus pembangunan negeri.

“Saya hargai tindakan ini dan mengalu-alukan lebih ramai ahli daripada parti pembangkang lain untuk menyertai Warisan,” katanya.


Terkini: 10 Nelayan Diculik Abu Sayyaf Di Perairan Lahad Datu

KOTA KINABALU: Sekumpulan lelaki bersenjata dipercayai Abu Sayyaf dilaporkan menculik 10 mangsa dalam kejadian terbaharu di perairan Sabah berhampiran kepulauan Tawi-Tawi awal pagi ini.

Menurut sumber, kesemua mangsa diculik di perairan Tambisan, Lahad Datu semasa dalam perjalanan ke Semporna kira-kira pukul 2 pagi tadi.

Identiti dan kerakyatan kesemua mangsa bagaimanapun masih belum dapat ditentukan.

Kata sumber itu, penculik menggunakan dua bot laju menghampiri mangsa yang sedang belayar menggunakan dua buah bot nelayan.

“Bot pertama dinaiki enam orang dengan empat daripadanya diculik manakala enam daripada 10 penumpang di bot kedua turut diculik.

“Penculik berkenaan kemudiannya memecut bot dinaiki ke Pulau Sitangkai di selatan Filipina,” katanya.

Kata sumber, enam lagi mangsa yang tidak diculik diselamatkan oleh anggota Agensi Penguatkuasaan Maritim Malaysia (Maritim Malaysia).

Difahamkan, kedua-dua bot nelayan itu berada di laut tanpa permit dan melanggar perintah berkurung yang dikuatkuasakan.

Sementara itu, Pesuruhjaya Polis Sabah Datuk Omar Mammah, mengesahkan telah menerima maklumat tersebut, namun belum ada laporan rasmi diterima.


Covid-19: 1,135 Maut Di Iran

KAHERAH: Kes Covid-19 di Iran tidak menunjukkan sebarang tanda akan pulih apabila angka korban di negara ini terus meningkat kepada 1,135 orang pada Rabu, lapor agensi berita Xinhua.

Sebanyak 147 lagi kematian dilaporkan dan jumlah kes disahkan melonjak kepada 17,361, peningkatan sebanyak 1,192 berbanding Selasa.

Sejumlah 321 pesakit sembuh, menurut Kementerian Kesihatan dan Pendidikan Perubatan.

Penduduk digesa untuk mengelak melakukan perjalanan tidak penting pada cuti Nowruz yang bermula Jumaat.

Sementara itu, Menteri Luar Javad Zarif mengulangi permintaan supaya komuniti antarabangsa memberi tekanan terhadap Amerika Syarikat untuk menarik balik sekatan terhadap Iran, memandangkan Tehran sedang berjuang memerangi wabak Covid-19. – BERNAMA


PARLIMEN: ‘Sudah Habis Kuarantin Atau Belum?’

KUALA LUMPUR: Kehadiran seorang Ahli Parlimen dari Sabah di Dewan Rakyat mencetuskan persoalan sama ada wujud ‘pilih kasih’ dari segi pelaksanaan perintah kuarantin wajib.

Situasi panas yang mengundang pertikaian dalam kalangan pemimpin pembangkang itu timbul selepas bekas Timbalan Menteri Pelancongan, Seni dan Budaya, Datuk Dr Jeffrey G Kitingan, didakwa berada di Sabah pada Khamis lalu.

Justeru, Timbalan Ketua Menteri Sabah itu dikatakan gagal memenuhi tempoh kuarantin selama dua minggu seperti diperuntukkan kerajaan terhadap mana-mana individu yang pulang atau datang dari Negeri di Bawah Bayu.

Fahmi Fadzil (PH-Lembah Pantai) yang menyedari kelibat Jeffrey membangkitkan Peraturan Mesyuarat 99 dan meminta Speaker membuat keputusan, sama ada Ahli Parlimen Keningau itu dibenarkan terus berada di dalam Dewan Rakyat atau perlu menjalani kuarantin.

Timbalan Speaker, Datuk Seri Azalina Othman Said, meminta tempoh untuk mendapatkan perincian lanjut sebelum membacakan kenyataan rasmi Setiausaha Dewan Rakyat, Nizam Mydin Bacha Mydin.

“Keningau (Jeffrey) dibenarkan hadir oleh doktor klinik Parlimen. Beliau mendapatkan arahan pelepasan selepas tamat kuarantin daripada KKM

“Ini jawapan rasmi yang saya dapat,” katanya sebelum sesi penggulungan Rang Undang-Undang Perbekalan 2021 bagi Kementerian Pendidikan di sini, hari ini.

Tidak berpuas hati dengan pencerahan itu, Datuk Mohd Azis Jamman (WARISAN-Sepanggar) meluahkan kekesalannya kerana ‘terkurung’ di Kuala Lumpur selama dua minggu dan tidak pulang ke Sabah bagi mengelak risiko penularan COVID-19.

Mendedahkan hampir dua bulan tidak berpeluang berjumpa ahli keluarga, bekas Timbalan Menteri Dalam Negeri itu berkata, pengorbanan itu adalah selari arahan kerajaan bagi menangani jangkitan wabak di dalam Parlimen.

“Kita tidak balik ke Sabah sebab nanti terpaksa kuarantin lagi 14 hari, tetapi Keningau hari ini ada dalam dewan, padahal hari Khamis lalu hadir sidang DUN.

“Kalau ikutkan kiraan hari, beliau tidak sepatutnya ada dalam dewan ini kerana nak elakkan Ahli Parlimen dijangkiti COVID-19.

“Wabak ini tidak pilih jawatan, surat arahan atau pengecualian daripada sesiapa pun.

“Makcik saya meninggal dunia di Semporna dua minggu lalu, saya tidak dibenarkan balik walaupun lalui ujian dan disahkan klinik bahawa bebas daripada COVID-19.

“Kami diminta berkorban, kami akur. Tetapi kalau jadi begini, baik kami balik dua minggu untuk lawat makcik saya yang meninggal,” katanya.

Mengakui asas kebimbangan dan pertikaian yang dikemukakan, Azalina berkata, sebarang ketidakpuasan hati berhubung kehadiran mana-mana Ahli Parlimen sepatutnya diajukan kepada Speaker Dewan Rakyat, Datuk Azhar Azizan Harun dan KKM.

Azalina menegaskan kelulusan kehadiran mana-mana Ahli Parlimen tertakluk kepada bidang kuasa pihak berkaitan.

“Kalau tidak puas hati mengenai arahan KKM, kena bawa kepada Speaker. Saya dapat arahan untuk laksanakan jawapan daripada menteri.

“Kepada isu yang ditimbulkan seperti berlaku seolah-olah macam pilih kasih, bawa perkara berkenaan kepada Speaker, saya tidak boleh jawab bagi pihak Speaker,” katanya.

Azhar yang masuk tidak lama selepas itu menjelaskan Jeffrey mendapat arahan pelepasan daripada KKM selepas gelang kuarantinnya dipotong oleh Pejabat Kesihatan Lembah Pantai, semalam.

Memberikan perincian lanjut, Azhar berkata tempoh kuarantin yang dijalani oleh Ahli Parlimen itu ialah dari 12 November dan disahkan berakhir semalam.

“Biar saya hubungi pihak berkuasa, termasuk Pejabat Kesihatan Lembah Pantai ini untuk dapatkan maklumat lanjut,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Penjenayah Panjat Bumbung Elak Ditahan Di Keningau

KENINGAU : Cubaan seorang penjenayah melarikan diri melalui bumbung selepas dikesan memecah masuk sebuah rumah di Taman MDK 2, di sini, malam tadi gagal apabila dia terjatuh sebelum ditahan polis.

Ketua Polis Daerah Keningau, Deputi Superintendan Nor Rafidah Kasim berkata, pihaknya menerima laporan kejadian pada 9 malam dan sepasukan anggota polis dikerah ke lokasi.

“Suspek berjaya ditahan oleh orang awam apabila dia terjatuh dari bumbung rumah lalu diserahkan kepada polis.

“Hasil pemeriksaan polis terhadap badan dan beg pinggang yang dipakai suspek menemui beberapa barangan milik tuan rumah berkenaan,” katanya ketika dihubungi, hari ini.

Nor Rafidah berkata, pemeriksaan terhadap keadaan fizikal suspek tidak mengesan sebarang kecederaan serius.

Menurutnya, saringan ujian air kencing yang dijalankan terhadap suspek pula didapati positif dadah jenis methamphetamine.

“Semakan juga mendapati suspek mempunyai dua rekod jenayah berkaitan dadah dan kes pecah rumah.

“Suspek direman selama empat hari untuk membantu siasatan mengikut Seksyen 457 Kanun Keseksaan,” katanya.

Katanya, pihak polis berterima kasih kepada orang awam yang membantu sehingga tertangkapnya suspek terbabit.

Terdahulu, kejadian itu dirakam penduduk kawasan perumahan berkenaan sebelum tular di laman sosial Facebook, hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kumpulan Azmin Sah Sertai BERSATU

KUALA LUMPUR: Seramai 10 bekas Ahli Parlimen PKR yang diketuai Ahli Parlimen Gombak, Datuk Seri Mohamed Azmin Ali disahkan menjadi ahli Parti Pribumi Bersatu Malaysia (BERSATU), berkuat kuasa hari ini.

Sumber dalaman parti mengesahkan perkara itu, yang mana Ahli Parlimen berkenaan turut bersetuju dengan pencalonan Presiden BERSATU, Tan Sri Muhyiddin Yassin sebagai calon Perdana Menteri kelapan yang akan dipersembahkan kepada Yang di-Pertuan Agong.

Selain Mohamed Azmin, turut menyertai BERSATU ialah Ahli Parlimen Ampang, Zuraida Kamaruddin, Datuk Saifuddin Abdullah (Indera Mahkota), Baru Bian (Selangau), Datuk Kamaruddin Jaffar (Bandar Tun Razak), Datuk Mansor Othman (Nibong Tebal), Datuk Rashid Hasnon (Batu Pahat), Ali Biju (Saratok) dan Willie Mongin (Puncak Borneo).

Seorang lagi, Ahli Parlimen Segamat, Datuk Seri Dr Santhara Kumar menjadi ahli bersekutu parti itu.

Sebelum ini, Ahli Parlimen Ranau, Jonathan Yassin antara kumpulan 11 diterajui Mohamed Azmin yang mengisytiharkan meninggalkan PKR.

Namun, difahamkan Jonathan tidak hadir ke mesyuarat Ahli Dewan Rakyat BERSATU di Yayasan Al-Bukhary hari ini, malah tidak menghantar sebarang permohonan menyertai parti itu.

Dengan perkembangan terbaharu itu, bermakna hanya 10 Ahli Parlimen PKR yang keluar parti setakat ini sejak kemelut politik semakin panas bermula Ahad lalu.


Nelayan Panik Ketika Terjumpa Mangsa Bot Karam Terapung

LAHAD DATU: Nelayan yang menyelamatkan salah seorang mangsa bot karam semalam mengakui panik apabila ternampak lelaki itu terapung seorang diri perairan Merabung.

Dalam kejadian pukul 9.10 pagi itu, Mohd. Darwin Abd. Ghani, 41, yang merupakan juragan kapal nelayan dinaiki mengakui panik kerana menyangka terlanggar bot kecil yang menyebabkan mangsa jatuh ke laut.

“Selepas memeriksa tiada bot karam di situ, saya kemudian mengarahkan anak kapal membaling pelampung ke arah lelaki itu untuk menyelamatkannya,” katanya ketika dihubungi Borneo Today, hari ini.

Menurut Mohd Darwin, sebaik berjaya dinaikkan ke bot, mangsa terus tidak sedarkan diri selama hampir enam jam dipercayai akibat keletihan.

“Sebaik sedar, mangsa memaklumkan bahawa bot (jongkong) mereka karam ketika di perairan Filipina.

“Kemudian, barulah kami menghubungi pihak berkuasa dan menyerahkan mangsa untuk tindakan lanjut,” katanya.

Sementara itu, Komander Pasukan Polis Marin (PPM) Wilayah 4 Sabah, Assistan Komisioner Mohamad Pajeri Ali dalam satu kenyataan m mengesahkan insiden jongkong karam tersebut.

“Pada pukul 3.05 petang semalam, PPM menerima aduan berhubung kejadian itu selepas orang awam menemukan seorang lelaki warga Filipina yang terapung di perairan berkenaan dipercayai juragan bot.

“Menurut mangsa, lapan orang lagi termasuk dua kanak-kanak hilang dalam kejadian tersebut,” katanya.

Tambahnya, mangsa yang terselamat dikenali sebagai Long Sahlihi Wahi, 29, berasal dari Sibutu, Filipina, melecur pada badannya.

“Sementara itu, mayat seorang daripada mangsa yang hilang iaitu wanita, ditemukan terapung di perairan Tanduo, pukul 9 pagi tadi.

“Setakat ini identiti mangsa belum dikenal pasti dan sudah diserahkan kepada Ibu pejabat Polis Daerah Lahad Datu untuk tindakan lanjut dan bedah siasat,” katanya.

Menurut Mohamad Pajeri, usaha mencari dan menyelamat masih giat dijalankan bagi mengesan baki tujuh mangsa yang masih hilang.


Pesawat Sriwijaya Air Dikhuatiri Terhempas Di Kepulauan Seribu

JAKARTA: Pesawat komersial Sriwijaya Air dikhuatiri terhempas di perairan Kepulauan Seribu selepas hanya empat minit berlepas dari Lapangan Terbang Soekarno Hatta, Jakarta menuju ke Pontianak, hari ini.

Ketua Polis Metro Jaya (Jakarta) Yusri Yunus dipetik media tempatan berkata, terdapat maklumat awal daripada nelayan di kawasan berkenaan yang mendakwa pesawat berkenaan terhempas di perairan itu.

Menurut laporan televisyen tempatan, yang menyiarkan video dirakam nelayan, menunjukkan mereka (nelayan) menemukan beberapa serpihan kecil terapung di perairan berkenaan.

“Ketika ini pasukan mencari dan menyelamat (SAR) melibatkan pelbagai agensi telah ke lokasi perairan berkenaan,” kata Yusri.

Setakat jam 7 malam (waktu Indonesia Barat), belum ada penyataan rasmi daripada Kementerian Perhubungan (Pengangkutan) atau syarikat penerbangan Sriwijaya Air, berkaitan dakwaan nelayan berkenaan.

Sementara itu, Kompas.com melaporkan, Ketua Daerah Kepulauan Seribu, Djunaedi turut mengesahkan maklumat berkenaan.

Djunaedi berkata, kejadian itu disedari penduduk setempat yang kemudian melaporkan kepada pihak berkuasa.

“Dari penduduk setempat kita terima informasi nelayan tempatan melihat ledakan api.

“Ya saya dapat informasi dari nelayan ada orang yang minta tolong, ada ledakan api di sekitar Pulau Laki,” katanya.

Manakala TV One Indonesia melaporkan sebuah kapal peronda pemerintah menjumpai cebisan daging manusia di sekitar lokasi di mana pesawat itu dipercayai terjatuh.

Kapten kapal, Eko, berkata, mereka menuju ke lokasi berikutan laporan daripada nelayan tempatan yang mendengar bunyi letupan seperti guruh.

“Ada ditemui serpihan-serpihan dari daging, mungkin tubuh dari manusia,” katanya dilapor TV One.

Pesawat itu pada mulanya terputus hubungan setelah berlepas dari Lapangan Terbang Soekarno Hatta pada Sabtu ketika dalam penerbangan ke Pontianak di wilayah Kalimantan Barat.

Pesawat jenis Boeing 737-500 itu dilapor membawa 62 penumpang termasuk lima anak kapal dilaporkan terputus hubungan dengan kawalan lalu lintas udara selepas berlepas jam 2.36 petang waktu Indonesia Barat.

Kontak terakhir pesawat itu dengan menara kawalan adalah pada 2.40 petang waktu Indonesia Timur.

Pesawat itu dijadualkan tiba di Pontianak, jam 3.15 jam waktu Indonesia Timur (4.15 waktu Indonesia Barat). – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dipercayai Ikut Mandikan Jenazah Pesakit Covid-19, Satu Keluarga Di Indonesia Diserang Demam

Sebuah keluarga di Makassar, Indonesia dilaporkan mula diserang demam selepas salah seorang daripada ahli keluarga tersebut ikut memandikan jenazah mangsa Covid-19 pada 15 Mac yang lalu.

“Wanita itu telah dibawa ke pusat kesihatan selepas mengadu demam. Suhu tubuhnya telah mencecah 37.5. Keadaan anak dan suaminya kini semakin memburuk,” ujar ketua kampung.

Wanita tersebut berasal di wilayah ini. Ketua kampung itu juga melaporkan, buat masa ini, wanita itu sedang dikuarantinkan bersama keluarganya yang lain di rumah.

Untuk menghindari daripada menular dengan orang berdekatan, dia telah meminta wanita tersebut serta ahli keluarganya untuk tidak keluar daripada rumah. Orang ramai di sekitar kejiranan itu diminta supaya menjauhi kawasan rumah wanita itu.

“Saya masih menunggu kehadiran pasukan perubatan. Ini kerana, kita belum tahu lagi keadaan sebenarnya sama ada dia telah dijangkiti mahupun belum,” kata ketua kampung tersebut.

Menurutnya, wanita itu, suami serta anaknya mula diserang demam terus dibawa ke pusat kesihatan untuk melakukan pemeriksaan suhu badan.

“Hasil daripada pemeriksaan itu, suhu tubuhnya dicatatkan setinggi 37.5. Agak tinggi juga. Tadi dia ada beritahu bahawa anak serta suaminya juga turut demam. Keadaan mereka semakin teruk,” jelasnya.

Menurutnya lagi, wanita itu merupakan saudara angkat mangsa Covid-19 yang telah meninggal dunia pada 15 Mac lalu. Dia telah ikut sama untuk memandikan jenazah saudaranya itu bersama beberapa orang yang lain.

Selain simptom demam, ketua kampung itu berkata bahawa tiada simptom lain yang ditunjukkan oleh suami dan wanita anak itu.

Dia juga turut menyatakan bahawa, situasi di Jalan Mallengkeri sedang dalam keadaan panik ketika ini. Dia juga kini sedang berusaha untuk menenangkan penduduk di kawasan itu.

Pihak berkuasa juga telah dikerahkan ke kawasan tersebut bagi memasang pembatas agar tiada orang mendekati kawasan rumah keluarga tersebut.

“Yang kami sedang tunggu ini adalah petugas kesihatan. Laporan telah pun dibuat, tapi mereka tidak datang-datang lagi,” tambahnya.


150,000 Murid Akan Terima Peranti Untuk Belajar Online

KUALA LUMPUR: Seramai 150,000 murid yang layak dari 500 sekolah bakal menerima peranti yang sesuai untuk membolehkan mereka mengikuti pembelajaran secara dalam talian.

Timbalan Menteri Pendidikan Muslimin Yahaya berkata, kementerian sedang memperincikan kriteria murid dan sekolah yang bakal menerima peranti menerusi program rintis dijalankan Yayasan Hasanah.

“Kementerian Pendidikan (KPM) akan mengadakan perbincangan lanjut dengan Yayasan Hasanah yang merupakan sebuah yayasan bawah Khazanah Nasional Bhd setelah senarai itu dimuktamadkan.

“Selain membantu murid dan sekolah yang memerlukan, tujuan program rintis ini adalah untuk mendapatkan kaedah pelaksanaan yang terbaik sebelum dicadangkan untuk perluasan,” katanya pada sesi penggulungan Rang Undang-Undang Perbekalan 2021 di Dewan Negara.

Beliau berkata, pada masa sama untuk memastikan murid yang tidak mempunyai peranti dan akses internet tidak ketinggalan dalam pembelajaran, KPM turut memperkasakan kembali TV Pendidikan.

Ini termasuk langkah terbaharu menambah siaran TV Pendidikan menerusi saluran NTV7 pada 23 Nov lepas selama tiga jam yang menjadikan keseluruhan siaran TV Pendidikan selama sembilan jam sehari.

Sebelum ini, KPM memperkenalkan TV Pendidikan pada 6 April lepas menerusi saluran TV Okey RTM selama dua jam dan Tutor TV Astro selama empat jam.

Muslimin berkata, siaran TV Pendidikan dapat membantu murid berkeperluan khas (MBK) dan sehingga kini, sebanyak 30 bahan video pembelajaran untuk MBK kategori kurang upaya pendengaran peringkat sekolah rendah dan menengah dihasilkan.

Katanya pada masa sama, sebanyak 1,300 rakaman rancangan TV Pendidikan yang mempunyai jurubahasa kod tangan turut disediakan untuk tayangan di saluran terlibat. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki tempatan ditahan bersama dadah jenis syabu

PAPAR: Seorang lelaki tempatan berjaya ditahan sepasukan polis bersama dadah jenis syabu seberat 0.15 gram di sini awal pagi Jumaat.

Ketua Polis Daerah Papar Deputi Superintendan Batholomew Umpit berkata suspek yang menaiki kereta dikesan dalam keadaan mencurigakan di Bulatan Kimanis Jalan Papar-Beaufort kira-kira jam 1.20 pagi.

“Sebaik ditahan polis berjaya menemukan satu paket plastik lutsinar berisi hablur kristal dipercayai dadah jenis syabu seberat 0.15 gram yang dibawa suspek.

“Suspek berumur lingkungan 31 tahun itu kemudiannya ditahan untuk disiasat mengikut Seksyen 12(2) Akta Dadah Berbahaya 1952,” katanya.

Bath berkata kejayaan ini adalah salah satu usaha polis membanteras aktiviti jenayah terutamanya di daerah ini.


Pos bomba atas air pertama di Semporna

KOTA KINABALU: Pos bomba pertama di atas air bagi menangani isu kesukaran operasi bomba di kawasan penempatan atas air di negeri ini akan dimulakan di Semporna dan dijangka beroperasi pertengahan tahun ini.

Ketua Pengarah Jabatan Bomba dan Penyelamat Malaysia (JBPM), Datuk Mohd Hamdan Wahid, berkata pos itu akan dikendalikan beberapa anggota tetap dengan dilengkapi tiga bot sebagai aset operasi.

Beliau berkata, bot terbabit masing-masing digunakan untuk operasi memadam kebakaran, mencari dan menyelamat (SAR) dan sebagai Unit Bantuan Perkhidmatan Kecemasan (EMRS) atau ambulans air.

“Hari ini saya mengadakan kunjungan hormat kepada Timbalan Ketua Menteri yang juga Menteri Kerajaan Tempatan dan Perumahan negeri, Datuk Jaujan Sambakong berhubung pembukaan pos bomba di kampung air.

“Projek pertama kita akan buka sebuah pos bomba dekat jeti pelancongan di Semporna dan ia akan disusuli pembinaan pos bomba di Pulau Bum-Bum dengan kerjasama kerajaan negeri, khususnya penyediaan tapak,” katanya.

Beliau berkata demikian selepas Majlis Penganugerahan Pingat Jabatan dan Anugerah Perkhidmatan Cemerlang 2018 JBPM Sabah yang turut dihadiri Pengarah JBPM Sabah, Kamarulzaman Malik Abdullah, di sini, hari ini.

Mohd Hamdan berkata, penubuhan pos bomba di penempatan atas air di negeri ini adalah berikutan peningkatan kes kebakaran di kawasan berkenaan.

Selain pos bomba, katanya, JBPM mengkaji cadangan menyediakan sistem pili bomba di kawasan penempatan atas air menggunakan air laut yang dipam selain menubuhkan pasukan bomba sukarela.

“Bagi pasukan bomba sukarela, kita mahu penubuhannya kali ini dibuat secara formal iaitu mendaftarkannya di bawah kementerian dan JBPM berbanding dengan Pendaftar Pertubuhan (ROS) sebelum ini.

“Anggotanya akan diberi latihan dan kemudahan seperti pakaian seragam, pakaian memadam kebakaran serta elaun dan perlindungan insurans. Mereka akan membantu bomba sebagai orang pertama di lokasi kebakaran atau bencana,” katanya.

Sementara itu, beliau berkata, 298 balai bomba di seluruh negara diletakkan dalam keadaan bersiap sedia menghadapi bencana kebakaran terutama membabitkan kawasan hutan dan belukar sepanjang musim panas dan kering yang diramal berlaku hingga akhir April ini.

“Sebanyak 16 Pusat Gerakan Operasi JBPM di seluruh negara juga digerakkan untuk mengambil tindakan segera terhadap setiap laporan mengenai kebakaran termasuk yang kecil sebagai langkah segera mengekang kebakaran menjadi lebih besar,” katanya. – Berita Harian


PPM Tahan Empat Lelaki Ceroboh Kawasan Pelantar Minyak

KOTA KINABALU: Tindakan empat lelaki menceroboh kawasan pelantar minyak membawa padah apabila ditahan Pasukan Polis Marin (PPM) di perairan pelantar minyak Malikai, semalam.

Dalam kejadian kira-kira pukul 5.30 pagi itu, empat lelaki berusia antara 25 hingga 48 tahun ditahan selepas didapati melakukan aktiviti memancing di kawasan terbabit.

Pegawai Pemerintah Markas Operasi Pasukan Polis Kota Kinabalu, Asisten Superintendan Enturan AK Lageh berkata, tangkapan dibuat ketika anggotanya sedang menjalankan Op Gelora Khas dan Op Benteng COVID-19 di kawasan berkenaan.

Katanya, bertindak atas aduan, dua bot bersama empat lelaki berjaya ditahan di kawasan perairan pelantar minyak berkenaan.

“Dua lelaki dilihat berada di sebuah bot tidak bernombor dan didapati sedang memancing berhampiran bawah platform pelantar minyak Malikai manakala sebuah lagi bot juga tidak bernombor diikat pada tiang platform pelantar minyak itu.

“Hasil pemeriksaan mendapati empat individu itu tidak mempunyai dokumen pengenalan diri yang sah,” katanya dalam satu kenyataan media, di sini, hari ini.

Enturan berkata, dua bot berkenaan ditunda ke pangkalan Markas Operasi PPM Kota Kinabalu untuk tindakan selanjutnya.

“Kes disiasat mengikut Seksyen 7, Akta Kawasan Larangan dan Tempat Larangan 1959 dan jika didapati bersalah, keempat-empat lelaki berkenaan boleh dikenakan hukuman penjara tidak lebih dua tahun atau denda RM1,000 atau kedua-duanya sekali,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasangan Daif Di Tawau Terima Bantuan Rumah

TAWAU: Kehidupan daif sepasang suami isteri yang berteduh di dalam sebuah pondok usang bagi meneruskan kehidupan bakal berakhir dengan keprihatinan beberapa pihak menyumbang sebuah rumah baharu untuk mereka yang sedang dibina di Kampung Blok 31 di sini.

Sarman Bacho, 57, ketika ditemui pemberita tidak dapat menahan linangan air matanya kerana terharu dengan bantuan serta keprihatinan banyak pihak termasuk Pembantu Menteri Kewangan Sabah, Datuk Nizam Abu Bakar Titingan.

Sarman berkata selama 20 tahun hidupnya bersama isteri hanya tinggal menumpang di rumah saudara dan kini berteduh di sebuah pondok yang uzur berdindingkan papan lapis berdekatan Kampung Blok 31.

“Saya bersyukur, saya tidak mampu membalas jasa mereka semua yang membantu membinakan sebuah rumah untuk kami,” katanya di sini, hari ini.

Dia yang kini tidak dapat bekerja kerana menjaga isteri, Sabariah Mohammad, 50, yang sakit dan terlantar selepas disahkan mengidap penyakit angin ahmar sejak lima tahun lepas, tidak lagi risau pondok yang didiami mereka berdua akan roboh setiap kali hujan lebat atau ribut.

Sarman dan Sabariah yang tidak mempunyai anak, hidup dengan belas ihsan penduduk yang sudi menghulurkan bantuan kepada mereka ketika ini.

Sementara itu, Nizam yang ditemui selepas meninjau pembinaan rumah pasangan suami isteri itu yang dilengkapi sebuah bilik tidur, ruang tamu dan dapur serta tandas berkata projek bernilai RM10,000 itu dijangka siap dalam tempoh tiga hari lagi.

Nizam yang juga Anggota Dewan Undangan Negeri Apas itu berkata kehidupan daif keluarga itu diketahui hanya selepas melawat pondok didiami pasang itu pada dua minggu lepas.

“Hasil hubungan baik dengan Badan Bukan Kerajaan (NGO) kita bersama-sama membina rumah yang lebih sempurna untuk keluarga Sarman agar mereka dapat hidup lebih selesa, dengan isteri yang sakit.

Terima kasih juga kepada tuan tanah yang membenarkan pembinaan rumah Sarman ini di tanahnya, kita harap sikap berjiwa besar seperti ini akan dapat dicontohi oleh masyarakat lain ketika membantu mereka yang memerlukan,” katanya lagi.

Dalam pada itu, Nizam berharap kerjasama antara kerajaan negeri serta NGO dapat diteruskan serta diperkukuh lagi supaya sebarang bantuan dapat disalurkan dengan lebih berkesan. – BERNAMA


6,509 Kes Positif Baharu COVID-19 Hari Ini

PUTRAJAYA: Ketua Pengarah Kesihatan Malaysia, Tan Sri Dr. Noor Hisham Abdullah memaklumkan bahawa terdapat 6,509 kes baharu Covid-19 yang dilaporkan pada hari ini.

Menurut perkongsian di akaun Facebook rasminya, negeri Selangor sekali lagi mencatatkan kes COVID-19 baharu yang paling tinggi pada hari ini iaitu sebanyak 2,049 kes.

Sarawak pula dalah negeri kedua tertinggi dengan 530 kes baharu COVID-19 hari ini.

Johor serta Wilayah Persekutuan Kuala Lumpur pula berada di kedudukan kedua tertinggi dengan 468 kes.

Negeri-negeri lain pula mencatatkan ratusan kes COVID-19 baharu manakala hanya Wilayah Persekutuan Putrajaya dan Perlis sahaja tidak mencecah ratusan kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Ditemui Mati Tergantung Di Pulau Gaya Positif COVID-19

KOTA KINABALU, 13 April: Mayat seorang lelaki yang belum dikenal pasti identiti dan dipercayai warga asing, yang ditemui tergantung di pokok di kawasan Kampung Pondo, Pulau Gaya di sini, pada 6 April lepas, didapati positif COVID-19.

Sehubungan itu, Ketua Polis Daerah Kota Kinabalu ACP Habibi Majinji berkata, kesemua 12 anggota polis yang bertugas mengendalikan mayat berkenaan, sudah diarahkan menjalani saringan kesihatan.

“Semua yang terlibat sudah diarahkan untuk menjalani kuarantin diri di rumah masing-masing. Keputusan ujian saringan itu dijangka siap hari ini. Kita mendoakan semua anggota terlibat selamat daripada jangkitan virus berkenaan,” katanya kepada pemberita di sini hari ini.

Habibi berkata, kesemua anggota yang bertugas ketika itu telah mengambil langkah-langkah pemakaian selamat, termasuk memakai penutup hidung dan mulut, dan sarung tangan.

Sementara itu, beliau berkata mayat lelaki itu masih belum dituntut, dan setakat ini kes tersebut masih diklasifikasikan sebagai mati mengejut.

Dalam kejadian kira-kira 8.15 pagi, 6 April lepas, seorang lelaki tanpa identiti dipercayai warga asing, ditemui tergantung di pokok di kawasan Kampung Pondo, Pulau Gaya.

Mayat lelaki itu ditemui penduduk di kawasan bukit di kampung berkenaan, sebelum mereka menghubungi polis. Mayat mangsa kemudian dihantar ke Hospital Queen Elizabeth untuk bedah siasat, sebelum disahkan positif COVID-19 pada Sabtu lepas.


Homoseksual Punca Utama HIV Di Sabah, Ke-5 Tertinggi Di Malaysia

LAHAD DATU: Sabah berada dalam senarai lima negeri tertinggi bilangan kes jangkitan HIV dan penyakit AIDS di Malaysia.

Pengarah Jabatan Kesihatan negeri, Datuk Dr Christina Rundi berkata, satu dalam dua kes HIV yang berlaku di negeri ini terdiri daripada golongan homoseksual dan heteroseksual.

“Data juga menunjukkan lebih 90 peratus daripada mereka adalah lelaki yang mengamalkan hubungan seks sejenis.

“Lebih membimbangkan lagi, golongan muda yang berumur antara 20 hingga 29 tahun adalah golongan paling ramai dijangkiti virus berkenaan,” katanya ketika ditemui media sempena Majlis Perasmian Hari AIDS Sedunia Peringkat Negeri Sabah di Taman Bandar Lahad Datu, hari ini.

Tambah Christina, trend peningkatan kes jangkitan HIV juga amat membimbangkan kerana turut membabitkan remaja lelaki berumur 13 hingga 19 tahun.

“Justeru, saya melihat sokongan sosial daripada masyarakat khususnya keluarga sangat penting bagi mengurangkan tekanan terhadap pesakit.

“Ia bersesuaian dengan tema sambutan Hari AIDS Sedunia tahun ini iaitu ‘Community Makes The Difference’, yang mana menekankan konsep pencegahan penyakit HIV bermula dari rumah,” katanya.

Menurut beliau, masyarakat harus memainkan peranan dalam mencegah rebakan HIV.

“Walaupun, HIV tidak boleh sembuh, namun hasil kemajuan teknologi dan perubatan hari ini, virus itu mampu dikurangkan sehingga ke tahap tidak boleh disebarkan kepada orang lain.

“Apa yang penting, kesedaran orang ramai khususnya pesakit HIV mengenai rawatan dan kawalan penting dalam mengurangkan penyebaran virus berkaitan,” katanya.


“B40 Terlebih Dahulu Terima Bantuan, Seterusnya M40” – Bayaran Fasa Pertama BPN Mulai Esok

KUALA LUMPUR: Pembayaran fasa pertama Bantuan Prihatin Nasional (BPN) akan tertumpu kepada golongan B40 berikutan kesusahan yang dialami khususnya ketika Perintah Kawalan Pergerakan (PKP) yang berkuat kuasa sejak 18 Mac lepas, susulan penularan Covid-19.

Bercakap kepada Bernama di Putrajaya, Sabtu, Menteri Kewangan, Tengku Datuk Seri Zafrul Tengku Abdul Aziz berkata, pembayaran itu akan dilaksanakan secara berperingkat bermula Isnin ini (6 April) sehingga 15 April yang dijangka memberi manfaat kepada kira-kira 8.3 juta penerima isi rumah dan individu bujang.

“Golongan B40 akan terlebih dahulu menerima bantuan ini dan seterusnya golongan M40,” katanya.

Terdahulu, Tengku Zafrul dalam kenyataan pada Sabtu berkata, pembayaran BPN fasa pertama telah diawalkan kepada 6 April membabitkan peruntukan sebanyak RM5.63 bilion, lebih awal daripada cadangan asal pembayaran iaitu pada akhir April ini.

Kerajaan pada 27 Mac lepas mengumumkan BPN sebanyak RM9.24 bilion dalam Pakej Rangsangan Ekonomi Prihatin Rakyat 2020 (Prihatin) bagi memastikan tiada golongan yang terpinggir.

Pembayaran BPN ialah RM1,600 kepada golongan isi rumah berpendapatan RM4,000 ke bawah; RM1,000 kepada isi rumah berpendapatan RM4,001 hingga RM8,000; RM800 kepada individu bujang berpendapatan RM2,000 ke bawah; dan RM500 kepada individu bujang berpendapatan RM2,001 hingga RM4,000.

Tengku Zafrul berkata, mana-mana pihak yang masih belum berdaftar untuk mendapatkan BPN boleh berbuat demikian secara dalam talian kepada Lembaga Hasil Dalam Negeri (LHDN).

Ditanya mengenai cabaran ekonomi Malaysia berikutan Covid-19, beliau berkata Bank Negara Malaysia (BNM) semalam telah mengunjurkan pertumbuhan Keluaran Dalam Negara Kasar (KDNK) bagi tahun ini pada kadar antara -2 peratus hingga 0.5 peratus susulan permintaan global yang lemah serta gangguan rantaian bekalan global dan PKP.

“(Unjuran) ini telah mengambil kira pakej rangsangan PRIHATIN yang dijangka dapat menambah 2.8 mata peratusan kepada pertumbuhan KDNK untuk 2020. Ketika ini, kita berada dalam situasi yang tidak pernah dijangkakan. Jadi kita sedar mengenai apa yang berlaku dalam ekonomi global,” katanya.

Tengku Zafrul berkata, mengambil contoh China yang telah menghadapi pandemik Covid-19 lebih awal dari negara lain serta keadaan ekonomi yang semakin pulih di negara itu, ia dijangka akan memberi limpahan positif kepada rantau ini.

“Saya harap kita dapat belajar dari negara-negara yang berjaya menangani Covid-19. China telah menunjukkan kemajuan yang bagus.

“Jadi ini akan membantu negara-negara yang mempunyai banyak perdagangan dengan China. Saya berharap apa yang dilakukan oleh kerajaan hari ini untuk menangani Covid-19 akan menaikkan potensi ekonomi kita,” kata beliau.


PPM bakal ambil alih 25 bot ronda PGA, mantapkan kawalan ESSZone

SANDAKAN, 15 Mei – Pasukan Polis Marin (PPM) bakal mengambil alih 25 bot ronda milik Pasukan Gerakan Am (PGA) dalam usaha memantapkan lagi kawalan di Zon Selamat Timur Sabah (ESSZone).

Menurut Komander PPM Bukit Aman SAC Mohd Yusoff Mamat, langkah itu berikutan aset berkenaan kurang digunakan oleh PGA kerana tidak ada perjawatan untuk mengendalikan bot ronda itu.

“PGA ada bot, tetapi tidak ada perjawatan.

“Insya-Allah, proses mengambil alih bot ronda itu akan selesai selepas sambutan Aidilfitri nanti,” katanya kepada pemberita selepas lawatannya ke Markas PPM Sandakan di sini malam tadi.

Mohd Yusoff turut memberitahu PPM Wilayah 4 Sabah akan memperhebatkan rondaan menjelang Aidilfitri, khususnya bagi mengekang kegiatan penyeludupan barangan dan manusia.


(VIDEO) Kanak-Kanak Terbelit Tali Layang-Layang Gergasi, Terangkat Ke Udara

TAIPEI: Seorang kanak-kanak perempuan berusia tiga tahun di Taiwan, dilaporkan selamat selepas dirinya terbelit tali layang-layang sehingga terangkat beberapa meter ke udara.

Channel News Asia (CNA) melaporkan kanak-kanak yang tidak dikenali identitinya itu mengambil bahagian dalam festival layang-layang di bandar tepi laut, Nanliao, semalam, sebelum terperangkap pada layang-layang gergasi berwarna oren.

Rakaman video di lokasi kejadian menunjukkan kanak-kanak terbabit berpusing beberapa kali di udara sambil disaksikan kumpulan orang dewasa yang berkerumun, selama kira-kira setengah minit sebelum ‘mendarat’ semula ke tanah dengan tangan terentang.

Laporan berita menyatakan bahawa kanak-kanak itu ketakutan, namun tidak mengalami sebarang kecederaan fizikal dalam insiden berkenaan.

Pihak berkuasa di Hsinchu menghentikan festival layang-layang itu selepas kejadian terbabit. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bendahari DAP Sabah Angkat Sumpah Sebagai ADUN Dilantik

Kota Kinabalu, 17 Jun – Bendahari DAP Sabah Loh Ee Eng hari ini mengangkat sumpah sebagai Anggota Dewan Undangan Negeri (ADUN) dilantik di hadapan Speaker Dewan Undangan Negeri (DUN) Sabah Datuk Syed Abbas Syed Ali di dewan bersidang DUN, di sini.

Majlis mengangkat sumpah itu disaksikan oleh kedua-dua Timbalan Speaker DUN Sabah iaitu Datuk Ahmad Abdul Rahman dan Datuk George Anthony Ginibun, selain turut dihadiri ADUN Likas Tan Lee Fat.

Bercakap kepada pemberita selepas itu, Loh mengucapkan terima kasih kepada Ketua Menteri Datuk Seri Mohd Shafie Apdal atas pelantikan tersebut selain turut melahirkan penghargaan kepada pemimpin dan anggota DAP Sabah kerana menyokong pemilihannya sebagai ADUN dilantik.

“Saya akan berjumpa dengan ketua menteri terlebih dahulu, dan selepas itu baharu saya tahu apakah tugasan saya seterusnya. Bagaimanapun, saya akan terus menjalankan tanggungjawab sedia ada termasuk sebagai pemimpin pembangunan masyarakat di Likas,” katanya.

Loh, 55, berasal dari Pulau Pinang dan telah mendapatkan status Pemastautin Tetap di Sabah pada 1998 itu mula bergiat aktif dalam arena politik selepas menyertai DAP tujuh tahun lepas sebelum memegang jawatan sebagai bendahari parti pada 2015.

Sebelum ini, wujud pertikaian terhadap pemilihan Loh sebagai ADUN dilantik kerana beliau bukan dilahirkan di Sabah, namun, Mohd Shafie menjelaskan pemilihan tersebut tidak bercanggah dengan perlembagaan selain ADUN dilantik dicadangkan DAP itu adalah seorang warganegara Malaysia menetap di Sabah.


Tiga Penyamun Ditahan Polis Sebelum Sempat Berjoli Hasil Curi Bernilai RM100,000

TAWAU, 8 Dis: Hasrat tiga lelaki untuk berjoli hasil barangan curi bernilai RM100,000 tidak kesampaian apabila mereka ditahan polis kira-kira 14 jam selepas kegiatan mereka disedari mangsa.

Suspek berumur lingkungan 20 hingga 29 tahun itu ditahan sepasukan anggota Balai Polis Bombalai antara 8.20 pagi hingga 12 tengah hari, semalam.

Suspek iaitu dua warga tempatan dan seorang warga Indonesia berkenaan dilaporkan mencuri barangan berharga dari sebuah rumah di Kampung Haji Matahir di sini, Jumaat lepas.

Ketua Polis Daerah Tawau, ACP Peter Umbuas berkata kes kecurian itu disedari berlaku selepas  pengadu  berusia 32 tahun pulang dan mendapati pintu hadapan rumahnya terbuka pada 10 pagi.

“Pengadu yang membuat pemeriksaan di dalam rumah mendapati barang-barang berharga yang disimpan di dalam dua beg tangan hilang disyaki dicuri,” katanya dalam satu kenyataan di sini, hari ini.

Menurutnya, siasatan awal mendapati kesemua suspek mengaku melakukan jenayah curi berkenaan dan siasatan masih diteruskan.

Peter berkata antara barangan yang dicuri dan berjaya dirampas semula wang tunai RM7,000 pelbagai not, dua utas rantai emas, loket emas dan tiga utas gelang emas pelbagai saiz.

“Polis turut merampas sebentuk cincin emas, selain tiga telefon bimbit pelbagai jenama serta seunit  bank kuasa,” katanya.

Katanya, siasatan lanjut dijalankan mengikut Seksyen 457 Kanun Keseksaan.


Bumi Pahang ‘menangis’ pilu

KUANTAN: Bumi Pahang seakan ‘menangis’ menyambut kepulangan Almarhum Paduka Ayahanda Sultan Haji Ahmad Shah Al-Musta’in Billah ibni Almarhum Sultan Abu Bakar yang mangkat di ibu negara hari ini.

Sejak petang tadi, cuaca mendung sebelum gerimis membasahi ruang udara Pangkalan Udara Kuantan di sini, ketika pesawat khas yang membawa jenazah Almarhum dari Pangkalan Udara Tentera Udara Diraja Malaysia (TUDM) Subang mendarat pada 7.25 malam.

Selain kerabat diraja, turut berada di pangkalan itu untuk menyambut ketibaan jenazah Almarhum ialah Menteri Besar Pahang, Datuk Seri Wan Rosdy Wan Ismail; Setiausaha Kerajaan negeri, Datuk Seri Dr Sallehuddin Ishak dan Mufti Pahang, Datuk Seri Dr Abdul Rahman Osman.

Turut kelihatan ialah bekas Menteri Besar Pahang, Datuk Seri Adnan Yaakob, barisan anggota Mesyuarat Kerajaan Negeri dan wakil-wakil rakyat negeri ini.

Jenazah seterusnya dibawa ke Istana Abu Bakar di Pekan, dekat sini dengan van jenazah pada 7.50 malam dengan diiringi tujuh motosikal Polis Diraja Malaysia (PDRM).

Tengku Arif Temenggong Pahang, Tengku Abdul Fadh Mu’adzam Shah yang juga anakanda bongsu Almarhum yang sebelum itu mengiring pergerakan jenazah dari Istana Negara, dilihat turut menaiki van jenazah.

Sultan Ahmad Shah mangkat pada usia 88 tahun di Institut Jantung Negara (IJN) di Kuala Lumpur pada 8.50 pagi, dan akan dimakamkan di Makam Diraja di Pekan, selepas Zuhur esok.

Baginda adalah Sultan Pahang kelima dan ayahanda kepada Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah. – BERNAMA


Darah Dari Johor Ke Sabah

JOHOR BAHRU: Sebanyak 368 beg darah dari Johor diterbangkan ke Sabah dengan pesawat Charlie C130, semalam.

Penghantar beg darah itu dibuat dengan kerjasama Angkatan Tentera Malaysia (ATM).

Menerusi hantaran di Facebook Jadual Kempen Derma Darah Johor Bahru, kesemua pek darah itu selamat mendarat di Sabah, pada petang semalam.

Katanya, ia bertujuan membantu Pusat Darah Wilayah Sabah yang berdepan situasi bekalan darah berada pada tahap sangat kritikal.

“Ia membabitkan 188 beg darah dari Johor, 145 dari Pusat Darah Negara (PDN) dan 35 dari Melaka.

“Bantuan ini diharap dapat memastikan perkhidmatan rawatan di Hospital Queen Elizabeth II tidak terganggu.

“Semoga dipermudahkan urusan semua yang membantu terutamanya pasukan Tabung Darah Johor,” kata hantaran itu.

Katanya, bekalan darah amat diperlukan setiap masa dan fakta ini memang tidak dapat disangkal.

“Semua hospital terbabit dalam derma darah ini termasuk Hospital Sultanah Aminah (HSA), Hospital Enche’ Besar Hajjah Khalsom Kluang, Hospital Sultanah Nora Ismail Batu Pahat, Hopital Segamat, PDN dan Bank Darah Melaka,” katanya. – Harian Metro


Korban Palu boleh cecah ribu

PALU (INDONESIA) : Jumlah kematian akibat tsunami dan gempa bumi meningkat kepada 832 semalam dan dijangka terus meningkat, menyebabkan pihak berkuasa terpaksa mengumumkan pengebumian besar-besaran bagi membendung wabak penyakit.

Amaran turut diberikan bahawa jumlah kematian sebenar boleh mencecah angka ribu manakala orang ramai mengerumuni rumah mayat sementara untuk mencari ahli keluarga yang hilang dan pada sama, pihak berkuasa masih meneruskan kerja mengesan mangsa lain.

“Jumlah kematian akan terus meningkat,” kata jurucakap agensi bencana alam nasional, Sutopo Purwo Nugroho.

“Hari ini kami akan memulakan kerja-kerja mengebumikan mayat mangsa untuk mengelakkan penularan penyakit berjangkit,” katanya.

Penyelamat di Sulawesi terpaksa bertungkus lumus dalam keadaan serba kekurangan untuk mengeluarkan mangsa yang terperangkap di bawah runtuhan, dengan sehingga 60 orang dikhuatiri berada di bawah sebuah hotel di sini.

Mereka juga memberitahu terdengar bunyi suara orang dan tangisan kanak-kanak dari bawah runtuhan.

Dalam satu kenyataan di Twitter, Sutopo turut memberi amaran kepada penduduk untuk tidak mempercayai amaran palsu mengenai beberapa lagi tsunami serta gempa bumi yang tersebar di media sosial.

Bencana alam yang dahsyat di Palu itu menyebabkan penduduk berada dalam keadaan terdesak dan kelaparan, lalu terpaksa memecah masuk kedai untuk mendapatkan bekalan asas seperti makanan, air serta minyak.

Memahami keadaan yang begitu runcing, kerajaan berjanji akan membayar semula ganti rugi kepada peniaga dan memohon maaf kerana tidak dapat berbuat apa-apa untuk mencegah.

“Sila senaraikan semua barang yang diambil dan jumlahnya. Kami akan bayar semula ganti rugi itu,” kata Menteri Keselamatan, Wiranto.


(VIDEO) Kumpulan Kongsi Gelap Membogelkan & Biarkan Anjing Makan Kemaluan Seorang Perogol

MEXICO CITY: Beberapa anggota kumpulan kongsi gelap Mexico dilaporkan menyeksa seorang perogol dengan membogelkan lelaki itu dan membiarkan seekor anjing memakan kemaluannya.

Lelaki berusia dalam lingkungan 30-an itu ditangkap kumpulan berkenaan selepas dipercayai merogol seorang wanita di bandar ini pada bulan lalu.

Dalam rakaman video mengerikan yang disiarkan baru-baru ini, lelaki itu dilihat digari dalam keadaan bogel dan dikelilingi beberapa lagi lelaki.

Seekor anjing jenis pit bull kemudiannya menggigit dan memakan kemaluan lelaki berkenaan.

Lelaki itu menjerit kesakitan sebelum seorang lelaki menutup mulutnya dengan kain.

Mirror Online melaporkan, kumpulan itu menyiarkan video berkenaan sebagai amaran kepada orang lain supaya tidak melakukan tindakan serupa. – Agensi


Shebby Singh Meninggal Dunia

KUALA LUMPUR: Legenda bola sepak negara, Serbegeth Singh meninggal dunia, petang tadi.

Perkembangan itu disahkan oleh rakan mendiang yang juga jurulatih berpengalaman, Azraai Khor Abdullah.Difahamkan, Serbegeth yang lebih mesra disapa Shebby itu terkena serangan jantung ketika berbasikal di Putrajaya.

Sebagai rekod, Serbegeth yang beraksi di bahagian pertahanan beraksi buat skuad kebangsaan bermula 1982 hingga 1991.

Di peringkat kelab, dia pernah bersama Johor, Kuala Lumpur, Pahang, Negeri Sembilan dan Perak.

Selepas bersara sebagai pemain, dia pernah berkhidmat sebagai penasihat global di Blackburn Rovers pada 2012.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kastam Sabah Rampas Dadah Lebih RM400,000 Di KKIA

KOTA KINABALU : Jabatan Kastam Diraja Malaysia (JKDM) merampas lebih 8.66 kilogram (kg) dadah jenis ketamin dan methamphetamine bernilai RM404,375 hasil pemeriksaan imej imbasan di Kargo Udara, Lapangan Terbang Antarabangsa Kota Kinabalu (KKIA), di sini pada 29 Ogos lepas.

Penolong Ketua Pengarah Kastam Zon Sabah Datuk Abdullah Jaapar dalam kenyataan hari ini berkata ekoran rampasan yang berlaku pada pukul 7 pagi itu, seorang lelaki tempatan berusia 32 tahun ditahan bagi membantu siasatan.

“Anggota keselamatan dari MasKargo mendapati hasil imej imbasan yang mencurigakan ke atas 16 kotak polisterin berisi ikan sejuk beku. Imej imbasan itu menunjukkan terdapat satu imej lapisan di bawah ikan tersebut,” kata kenyataan itu.

Beliau berkata hasil pemeriksaan menemukan bungkusan plastik lut sinar berisi lebih 5.43kg dadah jenis ketamin dengan nilai RM287,843 dan lebih 3.23kg methamphetamine bernilai RM116,532.

Katanya modus operandi kegiatan itu adalah mengisi bahan disyaki dadah terlarang ke dalam plastik lut sinar sebelum disembunyikan ke dalam ruangan tersembunyi di dalam kotak polisterin ikan sejuk beku bagi mengaburi pihak berkuasa.

“Kes disiasat di bawah Seksyen 39B Akta Dadah Berbahaya 1952. JKDM menyeru orang awam agar bekerjasama melaporkan penyeludupan dadah dengan menghubungi talian 1-800-88-8855 atau pejabat kastam negeri dengan identiti pemberi maklumat dirahsiakan,” katanya. – BERNAMA


Ada Keperluan Untuk Majlis Presiden GRS – Bung

KOTA KINABALU: Pengerusi Barisan Nasional (BN) Sabah Bung Moktar Radin, percaya Gabungan Rakyat Sabah (GRS) perlu ada majlis presidennya sendiri.

Beliau berkata, majlis itu akan berperanan dalam membincangkan isu “sensitif”.

“Sekiranya ia mendatangkan manfaat dan memperkukuhkan kita, kenapa tidak? Saya rasa ada keperluan untuk majlis presiden supaya ketua parti boleh membincangkan antara satu sama lain secara lebih mendalam terhadap perkara yang tidak sesuai dibincangkan dalam kumpulan besar,” katanya kepada FMT.

Bagaimanapun, Bung yang juga Adun Lamag dan timbalan ketua menteri berkata, perkara itu masih belum dibangkitkan dalam GRS.

Ditanya adakah semua pemimpin parti komponen GRS perlu menjadi anggota majlis itu, beliau berkata: “Kami akan memikirkannya apabila memutuskan untuk menubuhkan majlis itu.”

Semalam, Presiden PPBM Muhyiddin Yassin mencadangkan majlis presiden diwujudkan yang dianggotai ketua parti dalam kerajaan pimpinan Perikatan Nasional (PN) iaitu Barisan Nasional (BN), Gabungan Parti Sarawak (GPS), dan GRS.

“Ini penting kerana tidak semua ketua parti berada dalam Kabinet justeru menerusi mesyuarat ini ketua parti boleh menyalurkan pandangan masing-masing untuk dipertimbangkan dalam pelaksanaan dasar,” katanya.

Gabungan kerajaan Sabah terdiri daripada PN, BN dan PBS. PN Sabah merangkumi PPBM Sabah, STAR dan SAPP manakala BN merangkumi Umno, MCA dan PBRS.

Penganalisis sebelum ini menyatakan GRS ibarat bom jangka dan meramalkan gabungan itu akan sukar mengekalkan gabungannya selepas kemenangan tipis pada pilihan raya Sabah.

Penganalisis terbabit melihat potensi pergaduhan dalaman, persaingan sesama sendiri, dan personaliti yang kuat dalam gabungan longgar itu seperti pemicu yang akan memecahkan GRS. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Banjir Di Beaufort Mula Menyusut

BEAUFORT: Jumlah mangsa banjir di dua daerah yang dipindahkan ke pusat pemindahan sementara (PPS) menurun kepada 1,435 mangsa, setakat 4 petang tadi, berbanding 1,958 mangsa sebelumnya.

Menurut laporan Sekretariat Jawatankuasa Pengurusan Bencana Negeri (JPBN) Sabah, jumlah PPS yang dibuka setakat ini juga menurun kepada 15 lokasi bagi menempatkan 554 keluarga mangsa banjir.

Katanya, 11 PPS masih dibuka di daerah Tenom manakala dua lagi dibuka di daerah Beaufort bagi menempatkan mangsa di kawasan masing-masing.

“Setakat ini, PPS Dewan Kebudayaan Mandalom Lama, Tenom masih dibuka namun tiada mangsa ditempatkan di sini.

“Begitu juga dengan Rumah Kebudayaan Makakagas, Tenom yang masih dibuka dan bersedia untuk menerima mangsa banjir sekiranya perlu,” katanya.

Menurut sekretariat itu, bilangan mangsa terjejas berkurangan berikutan beberapa lokasi sudah kembali pulih.

Katanya, PPS Rumah Kebudayaan Maugus, Tenom, masih menempatkan paling ramai mangsa banjir iaitu sebanyak 231 individu membabitkan 73 keluarga.

“Ia diikuti oleh PPS Dewan Selagon, Beaufort, dan PPS Dewan Mini Jinuim Jimin dengan masing-masing mencatatkan 231 serta 139 mangsa,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kena denda, penjara miliki cicak tokek

SEORANG Pendatang Asing Tanpa Izin (PATI) warga Indonesia dihukum penjara lapan bulan dan denda RM30,000 selepas mengaku bersalah di Mahkamah Sesyen, Tawau di sini, hari ini, kerana memiliki empat ekor cicak tokek.

Tertuduh, Arip Samsudin, 42, membuat pengakuan itu di hadapan Hakim Awang Kerisnada Awang Mahmud selepas pertuduhan terhadapnya dibacakan jurubahasa mahkamah.

Mengikut kertas pertuduhan, dia didakwa memiliki empat ekor cicak tokek (Gekko Gecko), di Grace Inn Hotel, Bandar Fajar, di sini, pada jam 11 pagi, 22 Februari lalu.

Haiwan berkenaan dikategorikan sebagai spesies dilindungi yang disenaraikan dalam Bahagian 1, Jadual 2, Nombor 73A, Enakmen Pemeliharaan Hidupan Liar 1997 dan menjadi kesalahan memilikinya tanpa permit sah.

Tertuduh didakwa melakukan kesalahan itu mengikut Seksyen 41(2) Enakmen Pemeliharaan Hidupan Liar 1997 dan boleh dihukum mengikut Seksyen 41(4)(b) enakmen sama yang memperuntukkan hukuman denda tidak kurang RM30,000 dan tidak lebih RM100,000 atau penjara tidak kurang enam bulan atau maksimum lima tahun atau kedua-duanya sekali.

Mahkamah turut memerintahkan tertuduh menjalani tambahan sembilan bulan penjara jika gagal membayar denda dan ia dijalankan secara berasingan bermula hari ini.

Awang Kerisnada dalam penghakimannya juga memerintahkan tertuduh yang memasuki negara ini tanpa dokumen pengenalan diri yang sah diusir ke negara asal selepas selesai menjalani hukuman.

Prosiding dikendalikan Pegawai Pendakwa Jabatan Hidupan Liar Sabah (JHL), Abdul Karim Dakog, manakala tertuduh tidak diwakili peguam. – Harian Metro


Lelaki Maut, Motosikal Ditunggang Terbabas Rempuh Pembahagi Jalan

LAHAD DATU; 10 DISEMBER 2019 (Selasa) – Seorang penganggur maut selepas motosikal yang ditunggang terbabas sebelum melanggar tiang lampu pembahagi jalan dan tercampak dalam kejadian kemalangan di Kilometer 3 Jalan Lahad Datu-Sandakan, semalam.

Ketua Polis Daerah Lahad Datu, ACP Nasri Mansor dalam kenyataan medianya berkata, dalam kejadian kira-kira pukul 10.30 malam, lelaki berumur 20 tahun berkenaan meninggal dunia di lokasi kejadian.

Beliau berkata, siasatan awal mendapati mangsa menunggang motosikalnya seorang diri dalam perjalanan dari arah bandar Lahad Datu menuju ke jalan Sandakan.

Bagaimanapun, sebaik di lokasi kejadian iaitu selepas selekoh, mangsa dipercayai gagal mengawal pergerakan motosikannya lalu terbabas terlanggar satu tiang lampu pembahagi jalan menyebabkan mangsa tercampak di atas jalan raya.

Menurut ACP Nasri, kes akan disiasatdi bawah Seksyen 41(1) Akta Pengangkutan Jalan 1987.


Pasukan Guru KV Keningau Finalis Anugerah Inovasi GoAbroad

KENINGAU : Projek pendidikan yang bertemakan tradisi dan trend negara Jepun yang diilhamkan oleh sepasukan guru dari Kolej Vokasional Keningau, Sabah, telah tersenarai sebagai salah satu daripada lima finalis bagi GoAbroad Innovation Awards dalam kategori Innovative TEFL/Teach Abroad Program.

Program tersebut yang dinamakan “Omiyage” yang bermaksud hadiah dalam Bahasa Jepun bertujuan untuk membimbing guru dan pelajar untuk menerapkan budaya Jepun dalam pembelajaran melalui aspek seni, akademik, permainan dan kesihatan.

Pasukan ini terdiri daripada Larry James, Alvinah Tony, Akmal Rosimun dan Sirhajwan Idek.

Senarai finalis telah diumumkan di laman web organisasi tersebut yang berpangkal di Amerika Syarikat: https://blog.goabroad.com/innovation-awards-2022/

Projek ini meneroka pelbagai aspek budaya Jepun terutamanya tradisi negara tersebut serta teknik yang dicipta atau dipopularkan di negara itu seperti haiku, pechakucha, manga, Kamishibai dan Sudoku.

Malah ramai pelajar pelajar-pelajar di kolej tersebut yang telah menghasilkan hasil karya seni mereka seperti haiku (puisi) dan manga (komik).

Beberapa pelajar juga telah mencuba stail pembentangan pechakucha apabila menyertai simposium dalam talian.

Pengarah kolej Vokasional Keningau, Encik Johari @ Jaibet Bin Sabin, mengucapkan tahniah kepada pasukan itu kerana usaha mereka ini mampu meningkatkan kemahiran sosiobudaya para pelajar dan mengukuhkan kualiti pendidikan kolej tersebut melalui program pengantarabangsaan sebegini.

Keputusan pertandingan ini akan diumumkan pada 2 June 2022.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peruntukan RM35 Juta Bantu Pekebun Kecil Getah Terjejas Tengkujuh Di Sabah

TENOM, 8 Okt: Kerajaan menyalurkan sejumlah RM35 juta kepada Lembaga Industri Getah Sabah (LIGS) untuk dibayar kepada 58,333 pekebun kecil di seluruh negeri ini.

Menteri Pertanian dan Industri Makanan Sabah, Datuk Junz Wong berkata, peruntukan itu bagi Bantuan Musim Tengkujuh (BMT) kepada pekebun kecil getah bagi meringankan bebanan kewangan sepanjang musim tengkujuh.

“Bantuan yang diberikan RM200 sebulan selama tiga bulan iaitu untuk November dan Disember bagi tahun 2018 dan Januari bagi tahun 2019,” katanya pada majlis penyerahan Bantuan Musim Tengkujuh dan Penyerahan Geran Tanah kepada penoroka Skim Penempatan Getah Kuala Tomani dan Lagud Seberang di sini, hari ini.

Seramai 5,678 penerima bantuan itu di Tenom yang melibatkan perbelanjaan berjumlah RM3.4 juta yang mula diagih-agihkan hari ini.

Menteri Pembangunan Infrastruktur Sabah, yang juga Wakil Rakyat Melalap, Datuk Peter Anthony turut hadir pada majlis yang dihadiri kira-kira 2,000 ekebun kecil di seluruh daerah Tenom itu.

Mengenai projek penanaman baharu dan semula getah di negeri ini, Junz berkata pada tahun ini seluas 5,016 hektar telah diusahakan untuk menempatkan 1,672 pekebun kecil.

“Di Tenom sahaja seluas 19,311.65 hektar telah ditanam untuk penempatan bagi 5,417 pekebun kecil,” katanya.

Selain memberi penumpuan kepada getah sebagai sumber pendapatan kepada pekebun, LIGS juga menjalankan program dikenali sebagai Aktiviti Ekonomi Tambahan (AET), bagi memastikan pekebun memperoleh pendapatan sampingan.

Tanaman yang disyorkan di bawah projek AET termasuk penanaman halia, lada hitam, buah-buahan serta pemeliharaan madu kelulut. Kerajaan Persekutuan menyediakan peruntukan RM3 juta untuk melaksanakan projek berkenaan, katanya.

Kerajaan juga telah memperkenalkan Skim Insentif Pengeluaran Getah (IPG) bagi mengurangkan impak kejatuhan harga getah.

Katanya, bantuan IPG akan dibayar kepada pekebun kecil apabila purata harga bulanan getah berada di bawah paras harga lantai iaitu RM2.50 sen sekilogram.

“Pada ketika ini harga getah di Sabah lebih mahal berbanding di Semenanjung, di Sabah kita membeli dengan harga RM2.80 seilogram berbanding RM2.50 sekilogram di sana (Semenanjung),” katanya.


PGA Rampas 7,425 Karton Rokok Seludup Untuk Pasaran Pantai Barat Sabah

TAWAU, 29 Julai: Taktik sindiket penyeludupan rokok untuk mengaburi mata pihak berkuasa dengan menyembunyikan 7,425 karton rokok dalam timbunan gulungan plastik di ruangan belakang sebuah lori, gagal apabila mereka ditahan Pasukan Gerakan Am (PGA) Batalion 17 Lahad Datu yang bertugas di (Tempat Pemeriksaan Jalan (RCP) Kalabakan, dekat sini, awal pagi tadi.

Ketua Polis Daerah Tawau, ACP Peter Umbuas berkata seorang lelaki warga tempatan berusia 34 tahun yang merupakan pemandu lori berkenaan bersama pembantunya seorang lelaki warga Indonesia, 44, ditahan membantu siasatan.

Beliau berkata lori itu ditahan pada pukul 1.55 pagi tadi selepas dilihat dalam keadaan mencurigakan, dan walaupun pemeriksaan awal hanya menemukan 36 gulungan plastik besar yang diletakkan di tepi-tepi lori, namun selepas pemeriksaan rapi oleh anggota PGA yang menyelongkar gulungan plastik berkenaan, 297 bungkusan plastik hitam ditemui.

“Gulungan plastik itu didapati mengandungi 7,425 karton rokok premium dari negara jiran yang dianggar bernilai RM50,000 yang disyaki tidak mempunyai kelulusan pihak Kastam,” katanya kepada pemberita dalam satu sidang akhbar berhubung rampasan rokok berkenaan, hari ini.

Katanya, kedua-dua suspek itu dipercayai dalam perjalanan dari Tawau menuju ke Keningau dan rokok itu dibawa untuk pasaran di pantai barat Sabah.

Sementara itu Peter Umbuas berkata polis turut menahan seorang lelaki berumur 44 tahun, yang cuba memberi rasuah wang tunai RM2,000 kepada anggota PGA supaya membebaskan lori berkenaan.

“Lelaki ini menyerahkan satu keping sampul putih kepada salah seorang anggota bertujuan untuk membebaskan pemandu serta kelindan lori yang ditahan. Kita percaya pemberi rasuah ini sudah awal bergerak dan melepasi RCP Kalabakan tetapi berpatah balik selepas menyedari lori membawa rokok seludup itu ditahan,” katanya.

Katanya pemberi rasuah itu kemudiannya ditahan dan diserahkan kepada Suruhanjaya Pencegahan Rasuah Malaysia (SPRM), manakala pemandu lori dan pembantunya direman selama empat hari.

Turut dirampas dalam kejadian itu ialah lori yang digunakan untuk membawa rokok seludup serta sebuah kenderaan pacuan empat roda yang dipandu lelaki yang cuba merasuah penjawat awam itu.


Tampar Jururawat Selepas Berang Ditegur Tidak Pakai Penutup Hidung Dan Mulut

INDONESIA: Berang ditegur tidak memakai penutup mulut dan hidung, seorang lelaki di Jawa Tengah menampar jururawat.

Selain itu, lelaki berusia 43 tahun itu juga membuat ugutan bunuh terhadap mangsa.

Bagaimanapun, tindakannya hanya mengundang padah apabila dia ditahan polis susulan laporan yang dibuat jururawat berkenaan.

Portal Kompas melaporkan kejadian berlaku di Klinik Pratama Dwi Puspita ketika lelaki terbabit membawa anaknya bagi mendapatkan rawatan.

Ketika membuat pendaftaran, seorang jururawat berusia 30 tahun mengingatkan lelaki itu supaya memakai penutup mulut dan hidung.

Jururawat itu menjelaskan semua pesakit dan keluarga mereka harus memakai alat perlindungan itu bagi mengelak jangkitan Covid-19.

Malah, jururawat itu juga memberitahu doktor tidak melayan pesakit mahupun keluarganya yang tidak memakai penutup mulut dan hidung.

Ia menyebabkan lelaki itu marah lalu menampar jururawat berkenaan.

“Selepas menampar saya, dia mengancam dengan berkata ‘jaga kalau jumpa di jalan dia mahu bunuh atau penggal kepala saya’,” kata jururawat itu.

Kes itu kini dalam siasatan pihak berkuasa. – Agensi


Lajim Ukin Positif Covid-19, Kini ‘Ditidurkan’

KOTA KINABALU: Pengerusi Amanah Ikhtiar Malaysia (AIM), Datuk Seri Lajim Ukin, kini ditidurkan akibat jangkitan COVID-19.

Ahli keluarga terdekatnya ketika dihubungi, berkata tindakan itu diambil oleh pasukan perubatan kira-kira jam 2 petang tadi selepas memaklumkan keluarganya.

“Beliau sudah 12 hari dalam rawatan akibat jangkitan COVID-19 sejak dimasukkan ke Hospital KPJ Sabah pada 13 Ogos lalu.

“Sehari sebelum dimasukkan ke hospital, beliau menyertai lawatan kerja Ketua Menteri, Datuk Hajiji Noor, ke Kudat pada 12 Ogos sebelum mengadu kurang sihat ketika berada di rumah pada sebelah malam.

“Beliau kemudian dihantar ke Hospital Gleneagles bagi mendapatkan rawatan, sebelum disahkan positif COVID-19 menerusi ujian PCR dan RTK.

“Beliau kemudiannya dihantar ke Hospital KPJ Sabah keesokan harinya bagi mendapatkan rawatan COVID-19 untuk pemantauan rapi sehingga hari ini,” katanya ketika dihubungi hari ini.

Ahli keluarga terbabit berkata, Lajim yang juga Ahli Majlis Pimpinan Tertinggi (MPT) BERSATU, berada dalam keadaan baik ketika dimasukkan ke hospital tetapi sedikit merosot beberapa hari kemudian, termasuklah mengalami jangkitan kuman pada paru-paru.

“Beliau sempat menghubungi keluarga pagi tadi dan memaklumkan berasa sakit, namun tidak pasti maksud kesakitan diberitahunya.

“Selepas itu, pihak hospital menghubungi isteri beliau berkaitan Datuk Seri perlu ditidurkan dan keluarga menyetujuinya,” katanya.

Beliau berkata, Lajim sebelum ini mempunyai masalah berkaitan jantung, gangguan buah pinggang, kencing manis dan darah tinggi, namun semuanya dalam situasi terkawal. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ada Yang Tak Lulus & Hanya Terima RM500, Segelintir Netizen Persoal Keputusan Semakan BPN

Orang ramai sudah boleh membuat semakan status kelayakan mereka bagi permohonan baru dan rayuan Bantuan Prihatin Nasional (BPN) bermula hari ini.

Dalam kenyataan soalan lazim semalam, Lembaga Hasil Dalam Negeri (LHDN) menyenaraikan beberapa alasan penolakan permohonan, antaranya gaji melebihi RM4,000, mempunyai rekod syarikat dan pendapatan isi rumah melebihi RM8,000.

Ada syarikat dah tak jalankan perniagaan, tapi tetap tidak layak

Ada syarikat yang dah tak beroperasi, tetapi permohonan tetap ditolak

Gaji didakwa bawah RM4,000, tetapi bantuan tidak lulus

Gaji bawah RM2,000, tetapi bantuan diterima hanya RM500

Setakat tiadan penjelasan yang dikeluarkan oleh pihak berkaitan mengenai persoalan dan keluhan yang dibuat oleh segelintir netizen itu.

Sumber: Ruangan komen LHDN / SiakapKeli


‘Sahabat sejati’ cuba lari

Kota Marudu : Dua lelaki sanggup memanjat bumbung dan siling rumah untuk melarikan diri daripada dicekup penguat kuasa Agensi Antidadah Kebangsaan (AADK) di Kampung Bunsadan, Kota Marudu, awal pagi hari ini.

Bagaimanapun suspek berusia 26 dan 34 tahun berjaya ditahan selepas seorang daripada mereka terjatuh ketika bergelut dengan penguat kuasa AADK.

Difahamkan, dua suspek itu sedang menagih dadah di kawasan beranda rumah seorang daripadanya sebelum menyedari kehadiran AADK, menyebabkan mereka memanjat siling dan bumbung rumah.

Penguat kuasa yang melihat situasi itu mengarahkan kedua-duanya turun tetapi mereka enggan menyebabkan penguat kuasa turut memanjat siling bagi menahan suspek terbabit lalu berlaku pergelutan sebelum seorang suspek terjatuh dan ditahan.

Melihat rakannya ditahan, seorang lagi suspek kemudian turun dan menyerah diri.

Ketua Operasi AADK Sabah, Erwan Roslan berkata, ujian saringan air kencing kedua-dua suspek didapati positif dadah jenis methamphetamine atau syabu.

“Operasi Perdana selama lima jam bermula 9 malam itu, menahan tujuh lagi individu termasuk tiga wanita kerana disyaki penagih dadah.

“Semua suspek berusia 18 hingga 32 tahun ditahan tiga lokasi berasingan iaitu Kampung Kerongkom dan Bunsadan serta pusat hiburan di pekan berkenaan,” katanya ketika dihubungi, hari ini.

Erwan berkata, hasil saringan ujian air kencing, didapati semua suspek juga positif dadah jenis syabu dan mereka ditahan mengikut Seksyen 3(1) Akta Penagih Dadah (Rawatan dan Pemulihan) 1983. – Harian Metro


MAS, AirAsia tambah penerbangan ke Sandakan

SANDAKAN: Penerbangan Malaysia (MAS) dan AirAsia menambah jumlah penerbangan bagi laluan Sandakan – Kuala Lumpur – Sandakan bagi menampung keperluan penumpang yang dijangka meningkat menjelang sambutan Aidilfitri.

Bagi AirAsia, penerbangan tambahan itu bermula 31 Mei hingga 11 Jun ini membabitkan penerbangan AK9324 dan AK9323 dari Sandakan ke Kuala Lumpur dan Kuala Lumpur ke Sandakan.

Ini menjadikan keseluruhannya lima penerbangan sehari disediakan sepanjang tempoh kemuncak itu b berbanding hanya tiga penerbangan sehari ketika ini.

MAS pula menyediakan penerbangan tambahan bermula 9 Jun ini membabitkan penerbangan MH7429 dari Sandakan ke Kuala Lumpur.

Selain penerbangan tambahan ketika Aidilfitri, tambahan turut dibuat pada hari biasa membabitkan penerbangan MH2668 dari Sandakan ke Kuala Lumpur yang dibuat tiga kali seminggu pada setiap Selasa, Rabu dan Khamis.

Pengurus Lapangan Terbang Sandakan, Suhaimi Abdul Sani, berkata jumlah penerbangan tambahan sedia ada itu mencukupi untuk menampung keperluan pengguna biarpun aliran trafik semasa meningkat dan sasaran bagi mencapai satu juta penumpang pada November ini.

“Dari segi penumpang, jika ikutkan pertambahan setiap tahun seperti tidak cukup, tetapi berdasarkan analisis dijalankan syarikat penerbangan, pertambahan jumlah penerbangan sedia ada mencukupi.

“Tahun ini akan menjadi asas untuk kita lihat sama ada jumlah penerbangan mencukupi atau tidak. Berikutan jangkaan jumlah penumpang yang meningkat pada musim perayaan ini, kita berharap penumpang datang lebih awal ke lapangan terbang bagi barisan panjang untuk mendaftar masuk,” katanya pada sidang media, di sini hari ini.

Suhaimi berkata, beberapa kemudahan di terminal itu turut dinaik taraf termasuk menerusi penyediaan tempat rehat yang dilengkapi dengan kemudahan mengecas telefon bimbit sementara menunggu ketibaan atau pelepasan pesawat.

Selain itu, katanya, kemudahan bilik penyusuan bayi turut disediakan di balai pelepasan yang mampu memuatkan dua pengguna pada satu masa.

“Sistem mesin daftar masuk bagasi automatik turut disediakan AirAsia bagi mengelak penumpang berbaris panjang dan boleh mendaftar masuk sendiri tanpa perlu menunggu bantuan kakitangan,” katanya – Berita Harian


Adib meninggalkan kita

KUALA LUMPUR: Anggota bomba, Muhammad Adib Mohd Kassim yang cedera parah dipukul dalam rusuhan di Kuil Sri Maha Mariamman, USJ 25, Subang Jaya bulan lalu disahkan meninggal dunia di Institut Jantung Negara (IJN) pada jam 9.41 malam ini.

Menteri Perumahan dan Kerajaan Tempatan, Zuraida Kamaruddin, berkata jenazah arwah akan diuruskan di IJN sebelum dibawa ke Balai Bomba dan Penyelamat (BBP) Hang Tuah, di sini pagi esok, untuk penghormatan terakhir.

“Selepas itu, jenazah arwah akan dibawa menaiki helikopter untuk dihantar pulang ke kampung halaman di Kedah.

“Jenazah dijangka akan dikebumikan selepas solat Zohor,” katanya pada sidang media di IJN, di sini, hari ini.

Mengulas lanjut, Zuraida berkata, keluarga anggota bomba itu berada di sisi Adib ketika arwah menghembuskan nafas terakhirnya.

“Keluarga Adib dimaklumkan mengenai keadaan semasa Adib sejak pagi tadi.

“Keluarga arwah termasuk ibu bapa dan adiknya berada di sisi Adib dari pagi tadi hingga malam ini,” katanya.

Semalam, IJN dalam kenyataan menjelaskan keadaan kesihatan Muhammad Adib semakin merosot dan fungsi paru-parunya mengalami penurunan beransur-ansur sejak 24 jam lepas.

Selepas menjalankan penilaian menyeluruh, paru-paru anggota bomba itu didapati menunjukkan tanda-tanda konsolidasi dan pengerasan tisu, justeru menjadikan pertukaran gas tidak berkesan.

Dalam kejadian awal pagi 27 November lalu, Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya, parah dipercayai dipukul sekumpulan perusuh di hadapan kuil Sri Maha Mariamman, USJ 25, Subang Jaya.

Dia dimasukkan ke unit jagaan rapi di Pusat Perubatan Ramsay Sime Darby, Subang Jaya, kira-kira 1 pagi, sebelum dipindahkan ke IJN, Kuala Lumpur, pada keesokan malamnya. – Berita Harian


Anwar yakin Vivian menang kerana sokongan positif

SANDAKAN: Presiden PKR, Datuk Seri Anwar Ibrahim, yakin sokongan positif yang diberikan pengundi di kawasan Cina dan Bumiputera Islam membolehkan kerajaan Pakatan Harapan (PH) memenangi Pilihan Raya Kecil (PRK) Parlimen Sandakan, 11 Mei ini.

Beliau berkata, keyakinan itu bersandarkan kepada semangat positif dan sambutan baik yang diberikan berdasarkan pertemuan dengan calon serta pemimpin daripada DAP, PKR dan Parti Warisan Sabah (WARISAN).

Katanya, pengundi juga dilihat mengenali calon diketengahkan DAP, Vivian Wong Shir Yee dan berharap masyarakat memberi sokongan padu untuk memastikan kemenangan calon.

“Saya lihat sambutan baik, orang kenal calon, itu yang penting. Sesetengah kawasan, selepas seminggu (berkempen), dia (pengundi) tak kenal calon.

“Di sini, saya tengok semua kenal Vivian, dia popular. Saya harap mudah-mudahan mereka akan beri sokongan yang padu,” katanya kepada pemberita selepas Program Walkabout di Bazar Ramadan Bandar Sandakan di sini, hari ini.

Anwar dan Shir Yee serta Pengerusi PKR Sabah, Datuk Christina Liew, meluangkan masa kira-kira setengah jam untuk bertemu dan beramah mesra dengan peniaga serta pengundi di bazar berkenaan.

Anwar yang juga Ahli Parlimen Port Dickson, berkata beliau juga percaya Shir Yee mampu menggalas tanggungjawab jika memenangi pilihan raya itu berdasarkan kelayakan, tenaga dan sebagai orang muda.

“Nasihat saya cuma dia (Shir Yee) perlu jumpa setiap pengundi, bercakap dengan mereka, fahami aspirasi mereka dan berjanji akan membawa isu yang menjejaskan penduduk setempat ke Parlimen, kerajaan negeri dan Pusat,” katanya.

Ditanya mengenai langkah kerajaan untuk menangani isu pendatang asing tanpa izin di negeri ini, Anwar berkata dasar kerajaan adalah jelas iaitu hanya mengiktiraf warganegara yang sah dan mereka yang sudah lama berada di Sabah dengan dokumen lengkap.

Bagaimanapun, Anwar menolak apabila ditanya mengenai jawatankuasa teknikal yang ditubuhkan selepas Suruhanjaya Siasatan Diraja (RCI) mengenai pendatang asing di negeri ini kerana beliau bukan berada dalam jawatankuasa terbabit dan bukan menteri.

Sementara itu, ditanya mengenai isu berkaitan perselisihan antara Perdana Menteri, Tun Dr Mahathir Mohamad dan istana Johor, Anwar percaya perkara itu boleh diredakan.

“Ia bukan isu peribadi. Perdana Menteri mahu memastikan semangat perlembagaan itu dipelihara dan kita bersamanya dalam perkara ini” katanya. – Berita Harian